title: 2006/145/EY: Neuvoston päätös, tehty  20 päivänä helmikuuta 2006 , Kroatian liittymiskumppanuuden periaatteista, ensisijaisista tavoitteista ja ehdoista ja päätöksen 2004/648/EY kumoamisesta

text:
               25.2.2006

               FI

               Euroopan unionin virallinen lehti

               L 55/30

      NEUVOSTON PÄÄTÖS,
   tehty 20 päivänä helmikuuta 2006,
   Kroatian liittymiskumppanuuden periaatteista, ensisijaisista tavoitteista ja ehdoista ja päätöksen 2004/648/EY kumoamisesta
   (2006/145/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen,
   ottaa huomioon Eurooppa-kumppanuuksien solmimisesta osana vakautus- ja assosiaatioprosessia 22 päivänä maaliskuuta 2004 annetun neuvoston asetuksen (EY) N:o 533/2004 (1) ja erityisesti sen 1 a artiklan ja 2 artiklan,
   ottaa huomioon komission ehdotuksen,
   sekä katsoo seuraavaa:

               (1)

               Thessalonikissa 19. ja 20. kesäkuuta 2003 kokoontunut Eurooppa-neuvosto vahvisti kumppanuudet keinoksi lähentää Länsi-Balkanin maita Eurooppaan osana vakautus- ja assosiaatioprosessia.

               (2)

               Asetuksessa (EY) N:o 533/2004 säädetään, että neuvosto päättää kumppanuuksien periaatteista, ensisijaisista tavoitteista ja ehdoista sekä niihin myöhemmin mahdollisesti tehtävistä mukautuksista.

               (3)

               Neuvosto hyväksyi 13 päivänä syyskuuta 2004 Eurooppa-kumppanuuden Kroatian kanssa (2).

               (4)

               Jäsenvaltiot aloittivat 3 päivänä lokakuuta 2005 neuvottelut Kroatian kanssa sen liittymisestä Euroopan unioniin. Neuvottelujen tahti määräytyy sen mukaan, miten Kroatia edistyy liittymisen valmisteluissa; edistymistä arvioidaan muun muassa sillä, miten säännöllisesti tarkistettavan kumppanuuden täytäntöönpano etenee.

               (5)

               Tämän vuoksi on aiheellista solmia liittymiskumppanuus, jolla saatetaan nykyinen kumppanuus ajan tasalle, jotta jatkotoimia varten voidaan määritellä uusia ensisijaisia tavoitteita Kroatian valmisteluja Euroopan unioniin lähentymisessä koskevan vuoden 2005 määräaikaiskertomuksen päätelmien perusteella.

               (6)

               Asetuksen (EY) N:o 533/2004 mukaan liittymiskumppanuuksien seuranta varmistetaan vakautus- ja assosiaatioprosessissa käyttöön otetuilla välineillä.

               (7)

               Valmistautuakseen yhdentymään tiiviimmin Euroopan unioniin Kroatian odotetaan laativan suunnitelman, johon sisältyy aikataulu ja täsmätoimenpiteitä sille, miten se aikoo saavuttaa liittymiskumppanuuden ensisijaiset tavoitteet.

               (8)

               Päätös 2004/648/EY olisi sen takia kumottava,

         ON PÄÄTTÄNYT SEURAAVAA:
   1 artikla
   Asetuksen (EY) N:o 533/2004 1 a artiklan mukaisesti Kroatian liittymiskumppanuuden periaatteet, ensisijaiset tavoitteet ja ehdot esitetään tämän päätöksen liitteessä, joka on tämän päätöksen erottamaton osa.
   2 artikla
   Liittymiskumppanuuden täytäntöönpanoa tarkastellaan vakautus- ja assosiaatioprosessissa käyttöön otetuilla välineillä, erityisesti komission vuosittain edistymisestä esittämissä määräaikaiskertomuksissa.
   3 artikla
   Kumotaan päätös 2004/648/EY.
   4 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 20 päivänä helmikuuta 2006.

            Neuvoston puolesta

            Puheenjohtaja

         J. PRÖLL

      (1)  EUVL L 86, 24.3.2004, s. 1. Asetus sellaisena kuin se on muutettuna asetuksella (EY) N:o 269/2006 (EUVL L 47, 17.2.2006, s. 7).

      (2)  Neuvoston päätös 2004/648/EY, tehty 13 päivänä syyskuuta 2004, Kroatian Eurooppa-kumppanuuden periaatteista, ensisijaisista tavoitteista ja ehdoista (EUVL L 297, 22.9.2004, s. 19).

      LIITE
      KROATIA: LIITTYMISKUMPPANUUS 2005
      1.   JOHDANTO
      Thessalonikin Eurooppa-neuvosto vahvisti kumppanuudet keinoksi lähentää Länsi-Balkanin maita Eurooppaan osana vakautus- ja assosiaatioprosessia.
      Neuvosto vahvisti Kroatian Eurooppa-kumppanuuden 13. syyskuuta 2004. Jäsenvaltiot aloittivat 3. lokakuuta 2005 neuvottelut Kroatian kanssa sen liittymisestä Euroopan unioniin. On aiheellista solmia liittymiskumppanuus, jolla saatetaan edellinen Eurooppa-kumppanuus ajan tasalle komission vuodelle 2005 laatiman Kroatian määräaikaiskertomuksen päätelmien perusteella. Uuteen liittymiskumppanuuteen sisältyy uusia ensisijaisia toimintatavoitteita. Uudet ensisijaiset tavoitteet mukautetaan vastaamaan maan erityistarpeita ja valmiusastetta, ja niitä ajantasaistetaan tarvittaessa. Liittymiskumppanuuteen sisältyy myös maalle annettavaa taloudellista apua koskevaa ohjeistusta.
      Kroatian edellytetään laativan suunnitelman, johon sisältyy aikataulu ja täsmätoimenpiteitä sille, miten se aikoo saavuttaa liittymiskumppanuuden ensisijaiset tavoitteet.
      2.   PERIAATTEET
      Vakautus- ja assosiaatioprosessi toimii vastakin Länsi-Balkanin maiden EU:hun lähentymisen kehyksenä niiden koko liittymisprosessin ajan.
      Kroatian osalta yksilöidyt keskeisimmät ensisijaiset tavoitteet koskevat sen valmiuksia edistyä liittymisen valmistelussa ja täyttää Kööpenhaminassa vuonna 1993 kokoontuneen Eurooppa-neuvoston vahvistamat arviointiperusteet sekä vakautus- ja assosiaatioprosessin edellytykset, erityisesti ne, jotka neuvosto on määritellyt päätelmissään 29. huhtikuuta 1997 sekä 21. ja 22. kesäkuuta 1999. Lisäksi on otettava huomioon Zagrebissa 24. marraskuuta 2000 pidetyn huippukokouksen loppujulistus, Thessalonikin toimintasuunnitelma ja neuvoston 3. lokakuuta 2005 vahvistamaan neuvottelukehykseen sisältyvät vaatimukset.
      3.   ENSISIJAISET TAVOITTEET
      Liittymiskumppanuuden ensisijaisia tavoitteita valittaessa lähtökohtana on ollut se, että Kroatian on mahdollista saavuttaa ne tai edistyä merkittävästi niiden toteuttamisessa lähivuosien aikana. Tavoitteet erotellaan lyhyen aikavälin ensisijaisiin tavoitteisiin, jotka odotetaan toteutettavan vuoden tai kahden kuluessa, ja keskipitkän aikavälin ensisijaisiin tavoitteisiin, jotka odotetaan toteutettavan kolmen tai neljän vuoden kuluessa. Niissä on kyse sekä lainsäädännöstä että sen täytäntöönpanosta. Koska yhteisön säännöstön täytäntöönpanosta ja soveltamisen valvonnasta aiheutuu merkittäviä kustannuksia ja koska EU:n tietyille aloille asettamat vaatimukset ovat varsin monimutkaisia, tähän kumppanuuteen ei ole tässä vaiheessa sisällytetty kaikkia keskeisiä tehtäviä. Vastedes kumppanuuksiin sisällytetään uusia, maan siihenastisen edistymisen huomioon ottavia ensisijaisia tavoitteita.
      Lyhyen aikavälin ensisijaisista tavoitteista tärkeimmät on koottu 3.1 kohdan alkuun. Niitä ei esitetä minkäänlaisessa tärkeysjärjestyksessä.
      3.1   LYHYEN AIKAVÄLIN ENSISIJAISET TAVOITTEET
      Ensisijaisista tavoitteista tärkeimmät

                  —

                  Oikeuslaitoksen uudistamista koskevan strategian ja toimintasuunnitelman täytäntöön paneminen asianomaisia tahoja kuullen, myös tarvittavan uuden lainsäädännön antaminen.

                  —

                  Korruption ehkäisemistä ja torjumista koskevan kansallisen strategian vahvistaminen ja täytäntöönpanon käynnistäminen sekä tarvittavasta koordinaatiosta huolehtiminen asianomaisten valtionhallinnon yksikköjen ja muiden täytäntöönpanoon osallistuvien tahojen välillä, myös korruption ja järjestäytyneen rikollisuuden torjuntaviraston saattaminen täyteen toimintavalmiuteen.

                  —

                  Kansallisia vähemmistöjä koskevan perustuslain täytäntöönpanon vauhdittaminen; erityisesti on ryhdyttävä kiireellisesti toimiin vähemmistöjen suhteellisesta edustuksesta huolehtimiseksi paikallisissa ja alueellisissa itsehallintoyksiköissä, valtionhallinnossa, oikeuselimissä ja julkishallinnon elimissä.

                  —

                  Pakolaisten paluuprosessin loppuun saattaminen, mukaan luettuina kaikki asuntojen palauttamista, jälleenrakentamista ja asumis-/vuokraoikeuden menettäneiden asumisjärjestelyistä huolehtimista koskevat tapaukset, sekä alueellisen yhteistyön lisääminen pakolaisten paluun ja paikallisyhteisöihin integroitumisen vauhdittamiseksi erityisesti osallistumalla Sarajevon julistuksen täytäntöönpanoon.

                  —

                  Alueen kansalaisten keskinäisen sovinnon aikaansaamista koskevien pyrkimysten jatkaminen.

                  —

                  Täyden yhteistyön jatkaminen entisen Jugoslavian alueen kansainvälisen rikostuomioistuimen kanssa.

                  —

                  Lopullisten ratkaisujen etsiminen vielä avoinna oleviin kahdenvälisiin kysymyksiin, erityisesti rajakysymyksiin Slovenian, Serbia ja Montenegron sekä Bosnia ja Hertsegovinan kanssa.

                  —

                  Kaikkien vakautus- ja assosiaatiosopimuksessa annettujen sitoumusten asianmukaisesta täytäntöönpanosta huolehtiminen sellaisilla aloilla kuin kilpailupolitiikka – erityisesti tarve laatia ja panna täytäntöön teräsalan rakenneuudistussuunnitelma – ja kiinteistöhankinnat; vakautus- ja assosiaatiosopimukseen kytköksissä olevista kauppakysymyksistä (esimerkiksi sokerin tariffikiintiötä koskeva pöytäkirja, laajentumispöytäkirja sekä maa- ja kalataloustuotteiden kaupan lisämyönnytykset) käynnissä olevien ja tulevien neuvottelujen loppuun saattaminen sekä niiden tulosten asianmukaisen täytäntöönpanon varmistaminen.

            Poliittiset arviointiperusteet
      Demokratia ja oikeusvaltioperiaate

                  —

                  Toimenpiteiden toteuttaminen johdonmukaisen ja pysyvän vaalilainsäädännön antamiseksi, jolla säädetään vaaleihin liittyvistä kysymyksistä kuten muun muassa äänestäjien luettelosta, ulkomailla äänestämisestä ja vaalikampanjoiden rahoittamisesta avoimuutta noudattaen.

            Julkishallinto

                  —

                  Palvelukseen ottamista, ylentämistä ja koulutusta koskevien julkishallinnon uudistustoimenpiteiden paneminen täysimääräisesti täytäntöön sekä henkilöresurssien hallinnoinnin tehostaminen kaikissa julkishallinnon elimissä niiden vastuuvelvollisuuden, tehokkuuden, avoimuuden, epäpoliittisuuden ja korkean ammattitaidon varmistamiseksi.

                  —

                  Jatkotoimien varmistaminen kaikkien turvallisuuspalvelujen siviilivalvonnassa havaittujen puutteiden korjaamiseksi.

            Oikeuslaitos

                  —

                  Edistyminen tuomioistuinkäsittelyssä olevien tapausten ruuhkan purkamisessa.

                  —

                  Edistyminen tuomioistuinten organisoinnin järkeistämisessä, johon kuuluu myös nykyaikaisten tietotekniikkajärjestelmien kehittäminen.

                  —

                  Palvelukseen ottamista, arvioimista ja ylentämistä koskevan avoimen ja tasa-arvoisen järjestelmän luominen sekä ammattitaidon parantaminen oikeuslaitoksessa huolehtimalla riittävästä valtion rahoituksesta tuomareiden, syyttäjien ja hallintohenkilöstön korkealuokkaiseen koulutukseen.

                  —

                  Toimenpiteiden toteuttaminen tuomioistuinten päätösten panemiseksi asianmukaisesti ja täysimääräisesti täytäntöön.

                  —

                  Oikeuden ja oikeusavun saatavuudesta sekä tarvittavasta talousarviorahoituksesta huolehtiminen; EU:n lainsäädäntöä koskevan koulutuksen lisääminen.

            Korruption torjunta

                  —

                  Virkamiehiin ja valittuihin edustajiin sovellettavien toiminta- ja eettisten sääntöjen kehittäminen samoin kuin toimintasuunnitelmien laatimisen jatkaminen korruption ehkäisemiseksi asianomaisissa lainvalvontaelimissä (rajapoliisi, poliisi, tulli ja oikeuslaitos).

                  —

                  Toimenpiteiden toteuttaminen sen varmistamiseksi, että korruption kitkemistä koskeva oikeudellinen kehys on yhtenäinen ja sen täytäntöönpano ja soveltaminen yhdenmukaista, sekä toimien tehostaminen korruption, varsinkin korkealla tasolla tapahtuvan korruption, aktiivisen ennaltaehkäisyn, havaitsemisen ja oikeuteen viemisen varmistamiseksi.

                  —

                  Konkreettisten toimien toteuttaminen tietoisuuden lisäämiseksi siitä, että korruptio on vakava rikos.

            Ihmisoikeudet ja vähemmistöjen suojelu

                  —

                  Vähemmistöjen kunnioittamisen ja suojelun edistäminen Euroopan ihmisoikeussopimuksen, kansallisten vähemmistöjen suojelua koskevassa Euroopan neuvoston puiteyleissopimuksessa vahvistettujen periaatteiden ja EU:n jäsenvaltioiden parhaiden käytänteiden mukaisesti.

                  —

                  Siitä huolehtiminen, että kaikki etnisin perustein tehdyt rikokset tutkitaan asianmukaisesti ja viedään oikeuteen.

                  —

                  Romaniväestön suojelua ja integroitumista koskevien strategian ja toimintasuunnitelman täytäntöönpanon jatkaminen sekä siinä tarvittavien resurssien saannin varmistaminen.

                  —

                  Kokonaisvaltaisen syrjinnän torjuntastrategian laatiminen ja täytäntöönpanon käynnistäminen.

                  —

                  Audiovisuaalisia viestimiä koskevan lainsäädännön tarkistaminen Euroopan neuvoston, Euroopan komission ja ETYJin asiantuntijoista koostuvan sekavaltuuskunnan helmikuussa 2004 antamien suositusten mukaisesti. Erityisesti on tarkistettava sähköisistä tiedotusvälineistä annettua lakia avoimen, ennakoitavissa olevan ja toimivan sääntelykehyksen käyttöön ottamiseksi sekä sähköisten tiedotusvälineiden neuvoston poliittisen riippumattomuuden takaamiseksi. Kroatian radio- ja televisioyhtiötä koskevan lain tarkistuksen yhteydessä on varmistettava, että yhtiön ja sen ohjelmaneuvoston toiminta on riippumatonta ja vakaata. Samoin on toteutettava lisätoimia parjauskirjoitusten tosiasialliseksi dekriminalisoimiseksi.

            Alueelliset kysymykset ja kansainväliset velvoitteet

                  —

                  Sotarikosoikeudenkäyntien merkittävä tehostaminen huolehtimalla erityisesti siitä, että etnisesti motivoituneesta serbivastaisuudesta päästään eroon, ja rikosoikeudellisen vastuun soveltaminen yhdenmukaisin perustein kansallisuudesta riippumatta.

                  —

                  Pakolaisten paluuseen liittyvien, jo tehtyjen asuntojen jälleenrakentamista koskevien hakemusten käsittelyn päätökseen saattaminen viipymättä; kaikkien niiden asuntojen, joista on tehty myönteinen päätös, jälleenrakentaminen vuoden 2005 loppuun mennessä ja kaikkien niiden asuntojen, joita koskeva myönteinen päätös on tekeillä, jälleenrakentaminen vuoden 2006 loppuun mennessä; asuntojen palauttamisen loppuun saattaminen viipymättä.

                  —

                  Asuttamisohjelman täytäntöönpanon aloittaminen ja loppuun saattaminen kiireellisesti niiden pakolaisten osalta, jotka ovat menettäneet vuokra-/asumisoikeuden valtion kannalta merkityksellisten alueiden ulkopuolella, ja ohjelman täytäntöönpanon nopeuttaminen niiden pakolaisten osalta, jotka palaavat valtion kannalta merkityksellisille alueille; riittävästä julkisuudesta/tiedottamisesta huolehtiminen.

                  —

                  Kaikkien asianomaisten niin keskus- kuin paikallishallinnon viranomaisten välisestä riittävästä koordinaatiosta ja yhteistyöstä huolehtiminen pakolaisten paluuseen liittyvissä kysymyksissä.

                  —

                  Sellaisten sosiaalisten ja taloudellisten olosuhteiden luominen, joilla parannetaan paluumuuttajien sopeutumista ja heidän hyväksymistään vastaanottavissa yhteisöissä, muun muassa asianomaisille alueille laadittavien kehitysohjelmien avulla. Sosiaalisten oikeuksien vahvistamismenettelyn uudelleen avaaminen ja kaikkien edellisen määräajan umpeutumisen jälkeen jätettyjen pyyntöjen ottaminen uuteen käsittelyyn.

                  —

                  Naapurimaiden kanssa tehtyjen, kauppaa, järjestäytyneen rikollisuuden torjuntaa, rajavalvontaa, takaisinottoa sekä rajat ylittävää, oikeudellista ja poliisiyhteistyötä ja myös sotarikoksia koskevien sopimusten täysimääräinen täytäntöön paneminen ja vielä keskeneräisten sopimusten tekeminen.

            Taloudelliset arviointiperusteet

                  —

                  Harkitun, vakauteen pyrkivän makrotalouspolitiikan harjoittaminen muun muassa kehittämällä markkinaehtoisia rahapoliittisia välineitä rahapolitiikan tuloksellisuuden tehostamiseksi.

                  —

                  Julkisen talouden vakauttaminen entisestään jatkuvien rakenteellisten toimenpiteiden avulla erityisesti tukien ja sosiaalimenojen alalla sekä karttuneen eläkevelan uudelleenrahoituksen ratkaiseminen tavalla, joka ei vaaranna talouden vakautta. Lisätoimenpiteiden täytäntöönpanon aloittaminen terveydenhoitoalan uudistamiseksi kokonaisvaltaisella tavalla, erityisesti alan taloudellisen tilanteen kohentamiseksi.

                  —

                  Julkisen talouden rakenneuudistusten jatkaminen erityisesti menojen hallinnoinnin alalla; avoimien ja tehokkaiden velanhoitovalmiuksien luominen.

                  —

                  Yritysten yksityistämisen nopeuttaminen yksityistämisrahaston varoin. Valtion omistuksessa olevien suurten, erityisesti maatalousalan sekä teräs- ja laivanrakennusteollisuuden yritysten rakenneuudistusten ja yksityistämisen tai tarvittaessa selvitystilaan asettamisen nopeuttaminen. Julkisia palveluja tuottavien yritysten (televiestintä, energia, öljy jne.) rakenneuudistuksia ja/tai yksityistämistä koskevien lisätoimien täytäntöön paneminen. Yksityistämisprosessin avoimuuden lisääminen.

                  —

                  Liiketoimintaympäristön parantaminen yksinkertaistamalla markkinoille pääsyä ja niiltä poistumista koskevia sääntöjä. Erityisesti on nopeutettava rekisteröintimenettelyjä, tehostettava konkurssisääntöjen täytäntöönpanoa sekä parannettava yksityisyritysten ja ulkomaisten suorien sijoitusten kehittämisedellytyksiä muun muassa tehostamalla hallintoa.

                  —

                  Maareformin ja erityisesti maatalousmaan rekisteröinnin ja yksityistämisen nopeuttaminen perustamalla nykyaikainen ja tehokas kiinteistö- ja maarekisteri; tavoitteena on maa- ja asuntomarkkinoiden kehityksen tiellä olevien esteiden poistaminen.

                  —

                  Makrotaloutta koskevan tilastoinnin kehittäminen.

            Edellytykset täyttää jäsenyyden velvoitteet
      Tavaroiden vapaa liikkuvuus

                  —

                  Voimassa olevan lainsäädännön ja institutionaalisen kehyksen rakenteellisen uudistuksen loppuun saattaminen sääntelyyn, akkreditointiin, standardointiin ja tuotteiden sertifiointiin liittyvien toimintojen eriyttämiseksi ja yhteisön säännöstön mukaisten markkinavalvontarakenteiden luomiseksi; eurooppalaisten standardien käyttöönoton nopeuttaminen; toimien jatkaminen vanhan ja uuden lähestymistavan direktiivien saattamiseksi osaksi kansallista lainsäädäntöä.

                  —

                  Kansallisen lainsäädännön analyyttisen tarkastelun aloittaminen ristiriitojen toteamiseksi EY:n perustamissopimuksen 28, 29 ja 30 artiklan kanssa, niiden poistamissuunnitteleman laatimiseksi ja uusien esteiden käyttöönoton ehkäisemiseksi.

            Sijoittautumisoikeus ja palvelujen tarjoamisen vapaus

                  —

                  Lähentymisen aloittaminen ammatillisen pätevyyden vastavuoroista tunnustamista koskevaan yhteisön säännöstöön, myös tarvittavien hallinnollisten valmiuksien luominen.

                  —

                  Kansallisen lainsäädännön analyyttisen tarkastelun aloittaminen sijoittautumisoikeuteen ja palvelujen tarjoamisen vapauteen kohdistuvien rajoitusten selvittämiseksi, niiden poistamissuunnitteleman laatimiseksi ja uusien esteiden käyttöönoton ehkäisemiseksi.

                  —

                  Postipalvelujen kansallisen sääntelyviranomaisen valmiuksien vahvistaminen ja kyseisen viranomaisen riippumattomuuden varmistaminen.

            Pääomien vapaa liikkuvuus

                  —

                  Rahanpesun vastaisen lainsäädännön parantaminen ja sen tehokkaan täytäntöönpanon aloittaminen; rahanpesun selvittelykeskuksen (FIU) hallinnollisten valmiuksien vahvistaminen ja sen yhteistyön parantaminen muiden rahanpesun torjuntaan osallistuvien elinten kanssa.

                  —

                  EU-kansalaisten kiinteistöostoja koskevien lupamenettelyjen sujuvoittaminen syrjimättömyysperiaatetta noudattaen, ja päätöstä odottavien lupa-anomusten – joita on runsaasti – ruuhkan purkaminen huomattavassa määrin.

            Julkiset hankinnat

                  —

                  Julkisia hankintoja koskevan Kroatian lainsäädännön ja täytäntöönpanosäädösten yhdenmukaistamisen loppuun saattaminen, myös julkisten sopimusten, lupien ja tarkistusmenettelyjen osalta.

                  —

                  Julkisista hankinnoista vastaavan viraston hallinnollisten valmiuksien vahvistaminen, jotta se selviytyy sille julkisia hankintoja koskevassa laissa säädetyistä tehtävistä.

            Teollis- ja tekijänoikeuslainsäädäntö

                  —

                  Teollis- ja tekijänoikeuksien sekä kaupallisten oikeuksien toteutumisen tehostaminen vahvistamalla muun muassa lainvalvontaviranomaisten ja oikeuslaitoksen hallinnollisia valmiuksia.

            Kilpailu

                  —

                  Primaari- ja sekundaarilainsäädännön yhdenmukaistamisen jatkaminen kilpailun ja valtiontukien tehokkaan valvonnan varmistamiseksi sitovin päätöksin, joita sovelletaan talouden kaikkiin sektoreihin; valtiontukien osalta valvonta on kohdistettava sekä tukijärjestelmiin että yksittäisiin tukitoimiin.

                  —

                  Kilpailuviraston hallinnollisten valmiuksien ja riippumattomuuden vahvistaminen sekä valtiontukien että kilpailun aloilla; oikeuslaitoksen kehittäminen ja kouluttaminen kilpailuasioissa.

                  —

                  Kilpailulainsäädännön soveltamisen tehostaminen erityisesti keskittymällä vakavien kilpailuvääristymien ehkäisemiseen ja ottamalla käyttöön pelotteena toimiva sakkojärjestelmä. Valtiontukilainsäädännön soveltamisen tehostaminen erityisesti huolehtimalla ilmoitusvelvollisuuden noudattamisesta ja arvioimalla kaikki tukitoimet ennakkoon.

                  —

                  Siitä huolehtiminen, että voimassa olevat tukijärjestelmät ja verolainsäädäntö yhdenmukaistetaan valtiontukia koskevan yhteisön säännöstön kanssa.

                  —

                  Realistisista rakenneuudistusohjelmista päättäminen ja niiden täytäntöönpanon aloittaminen teräs- ja laivanrakennusalalla EU:n vaatimusten mukaisesti muun muassa sen varmistamiseksi, että kaikki tuet ovat yhdenmukaisia yhteisön säännöstön kanssa.

                  —

                  Valtiontukien avoimuudesta huolehtiminen tekemällä niiden kattava kartoitus, ilmoittamalla kaikista, kaikilla hallintotasoilla voimassa olevista tukitoimista ja lisäämällä kilpailuperiaatteiden tuntemusta.

            Rahoituspalvelut

                  —

                  Rahoituspalvelujen valvonnan sääntely- ja hallintokehyksen vahvistaminen sekä erityisesti valmistautuminen muiden rahoituspalvelujen kuin pankkipalvelujen valvontaan suunnitellun yhdennetyn viranomaisen perustamiseen.

                  —

                  Luottolaitoksille ja sijoitusyhtiöille tarkoitettujen uusien pääomaa koskevien määräysten käyttöönoton valmisteleminen.

            Tietoyhteiskunta ja tiedotusvälineet

                  —

                  Televiestintäalan kansallisen sääntelyviranomaisen valmiuksien vahvistaminen ja sen riippumattomuuden varmistaminen.

            Maatalous ja maaseudun kehittäminen

                  —

                  Sapard/Ipard-viraston täyden toimintavalmiuden varmistaminen.

                  —

                  Asianmukaisten viljelylohkojen tunnistusjärjestelmän samoin kuin karjan tunnistus- ja rekisteröintijärjestelmän perustamiseksi tehtävän työn nopeuttaminen.

                  —

                  EU:n normien ja menetelmien mukaisesti tapahtuvan maataloutta koskevien tilastotietojen keruun ja käsittelyn tehostaminen.

                  —

                  Sellaisten maaseudun kehittämisstrategian ja politiikan välineiden kehittäminen, joiden avulla maaseudun kehittämisohjelmia suunnitellaan, pannaan täytäntöön, hallinnoidaan, seurataan, valvotaan ja arvioidaan.

            Elintarviketurva-, eläinlääkintä- ja kasvinsuojelupolitiikka

                  —

                  Yhdenmukaistamisen jatkaminen eläinlääkintä- ja kasvinsuojelualalla, tarkastusjärjestelyjen tehostaminen ja elintarviketalousalan laitosten nykyaikaistaminen vastaamaan EU:n hygieniavaatimuksia.

                  —

                  Kokonaisvaltaisen strategian laatiminen elintarviketurvan, eläinlääkinnän ja kasvinsuojelun aloille; niiden tarvitsemien hallinnollisten rakenteiden vahvistaminen ja keskinäisen koordinaation parantaminen, jotta elintarviketurvan vahvistaminen kautta koko ravintoketjun tapahtuisi kokonaisvaltaisesti.

            Kalatalous

                  —

                  Kalastuspolitiikan hallinto- ja varsinkin tarkastusrakenteiden vahvistaminen.

                  —

                  Tietokoneistetun kalastusalusrekisterin perustamisen aloittaminen.

                  —

                  Kesäkuussa 2004 solmitun kolmenvälisen sopimuksen täytäntöönpanon jatkaminen Kroatian yksipuolisesti julistaman ympäristön ja kalastuksen suojelualueen osalta.

            Liikennepolitiikka

                  —

                  EU:n normien täytäntöönpanon jatkaminen tieliikenteen sosiaali- ja teknisen lainsäädännön alalla ja turvallisuusnormien täytäntöönpanon jatkaminen meriliikenteessä.

                  —

                  Rautatiealan hallinnollisten valmiuksien vahvistaminen.

                  —

                  Onnettomuuksien riippumattoman tutkintaelimen perustamisesta huolehtiminen ja ilmailualan kansallisen sääntelyviranomaisen vahvistaminen.

                  —

                  Euroopan yhteistä ilmailualuetta (ECAA) koskevan sopimuksen ja siirtymätoimenpiteitä EU:n ilmailulainsäädännön täytäntöönpanemiseksi koskevan pöytäkirjan tekeminen.

            Energia

                  —

                  Kaasua ja sähköä koskevan Euroopan unionin säännöstön täytäntöönpanon jatkaminen.

                  —

                  Kansallisen sääntelyviranomaisen toimintavalmiuksien ja riippumattoman toiminnan varmistaminen.

                  —

                  Energiayhteisön perustamissopimuksen yhteydessä annettujen sitoumusten täytäntöönpanon aloittaminen.

                  —

                  Hallinnollisten valmiuksien vahvistaminen, energiatehokkuutta, uusiutuvia energianlähteitä ja ydinvoiman alaa koskevaan yhteisön säännöstöön lähentymisen tehostaminen sekä korkean tason ydinturvallisuuden ja säteilysuojelun varmistaminen.

            Verotus

                  —

                  Verolainsäädännön yhteisön säännöstöön lähentämisen nopeuttaminen ja sen tehokkaan soveltamisen varmistaminen; erityishuomiota on kiinnitettävä vapaa-alueiden sisällyttämiseen alv-järjestelmän alueelliseen soveltamisalaan ja voimassa olevien arvonlisäveron nollaveroasteiden poistamiseen.

                  —

                  Välittömän verotuksen, myös tietojenvaihtoa jäsenvaltioiden kanssa koskevien säännösten, yhteisön säännöstöön lähentämisen aloittaminen veron välttämistä ja veronkiertoa torjuvien toimenpiteiden täytäntöönpanon helpottamiseksi.

                  —

                  Yritysverotusta koskevien käytännesääntöjen periaatteisiin sitoutuminen ja siitä huolehtiminen, että uudet verotoimenpiteet ovat näiden periaatteiden mukaisia.

                  —

                  Vero- ja tullihallintojen valmiuksien merkittävä vahvistaminen erityisesti verojen ja tullien kannon ja valvontatoimintojen osalta. Toimivan ja asianmukaisella henkilöstöllä varustetun valmisteveroviranomaisen kehittämistyön jatkaminen. Menettelyjen yksinkertaistaminen veropetosten tuomioistuinkäsittelyn tehostamiseksi.

                  —

                  Vaadittavien tietotekniikkajärjestelmien kehittämisen jatkaminen tietojen vaihtamiseksi EU:n ja sen jäsenvaltioiden kanssa sähköisessä muodossa.

            Tilastot

                  —

                  Maan tilastokeskuksen hallinnollisten valmiuksien vahvistaminen, sen aluetoimistojen uudistaminen ja koordinaation parantaminen muiden virallisia tilastoja tuottavien tahojen kanssa.

                  —

                  Yritystoiminnan ja sosiaalialan tilastoinnin kehittäminen.

            Sosiaalipolitiikka ja työllisyys

                  —

                  Yhdenmukaistamisen jatkaminen työelämää, -terveyttä ja -turvallisuutta, sukupuolten tasa-arvoa ja syrjinnän torjuntaa koskevan yhteisön säännöstön kanssa.

                  —

                  Asiaankuuluvien hallinto- ja täytäntöönpanorakenteiden sekä ministeriöiden välisen koordinaation vahvistaminen.

            Yritys- ja teollisuuspolitiikka

                  —

                  Yritysten rekisteröintimenettelyjen yksinkertaistaminen ja nopeuttaminen entisestään. Tiettyjen pk-yrityksille tarkoitettujen valtion palvelujen tarjoaminen verkossa. Sääntelyn vaikutusten arvioinnin kehittäminen edelleen.

                  —

                  Pienyrityksiä koskevan eurooppalaisen peruskirjan täytäntöönpanon jatkaminen.

            Aluepolitiikka ja rakennepoliittisten välineiden yhteensovittaminen

                  —

                  Kokonaisvaltaisen ja johdonmukaisen aluekehitysstrategian laatiminen.

                  —

                  Keskeisimpien hallintoviranomaisten ja -elinten valitseminen rakennepoliittisten välineiden täytäntöönpanoon ja tehtävässä vaadittavien valmiuksien parantaminen.

            Oikeus, vapaus ja turvallisuus

                  —

                  Rajavalvonnan vahvistaminen lujittamalla erityisesti merirajojen valvontaa; yhtenäistettyä rajavalvontaa koskevan strategian (mukaan lukien takaisinotto) täytäntöön paneminen; teknisiin välineisiin ja infrastruktuuriin investointien lisääminen; lisähenkilöstön palkkaaminen ja asianmukaisen koulutuksen tarjoaminen.

                  —

                  Väärennettyjen ja väärien asiakirjojen havaitsemiseen tarkoitetun välineistön parantaminen ja koulutuksen tarjoaminen diplomaattiedustustojen ja konsulaattien henkilöstölle.

                  —

                  Turvapaikkalainsäädännön yhteisön säännöstöön lähentämisen jatkaminen. Pysyvän kansallisen vastaanottokeskuksen perustaminen turvapaikanhakijoille.

                  —

                  Lainvalvontaviranomaisten ja oikeuslaitoksen välisen koordinoinnin parantaminen erityisesti talousrikosten, järjestäytyneen rikollisuuden, petosten, rahanpesun ja korruption aloilla. Huumausainekaupan torjunnan, huumausaineiden väärinkäytön ehkäisemisen ja huumausaineiden kysynnän vähentämisen tehostaminen; ihmiskaupan ja henkilöiden rajatylittävän salakuljetuksen torjuntaa koskevien tehokkaiden toimenpiteiden varmistaminen ottamalla erityisesti huomioon ennaltaehkäisy, suojelu ja uhrien yhteiskuntaan sopeuttaminen. Tarvittavan erityiskoulutuksen järjestäminen lainvalvontaviranomaisille.

                  —

                  Kansainvälisen yhteistyön lisääminen terrorismin alalla ja asianomaisten kansainvälisten sopimusten paneminen täysimääräisesti täytäntöön. Poliisin ja tiedustelupalvelujen yhteistyön ja tietojenvaihdon tehostaminen sekä valtion sisällä että muiden valtioiden kanssa. Terroritekojen rahoituksen ja valmistelun torjunnan tehostaminen.

            Ympäristö

                  —

                  Horisontaalisen lainsäädännön kehittämisen jatkaminen muun muassa ympäristövaikutusten arvioinnin ja kansalaisten osallistumisen osalta.

                  —

                  Vastuualueiden määrittäminen selvästi sekä hallinto- ja toimintavalmiuksien vahvistaminen kansallisella ja alueellisella tasolla suunnittelun, esimerkiksi rahoitusstrategioiden valmistelun, varmistamiseksi.

                  —

                  Kansallisten ja alueellisten tarkastuselinten valmiuksien vahvistamisen jatkaminen, jotta ne voivat valvoa tehokkaasti ympäristölainsäädännön soveltamista.

                  —

                  Kansallisen jätehuoltosuunnitelman laatiminen ja sen täytäntöönpanon aloittaminen pikaisesti.

            Tulliliitto

                  —

                  Tullilaitoksen hallinto- ja toimintavalmiuksien vahvistamisen jatkaminen erityisesti etuuskohteluun oikeuttavien alkuperäsääntöjen valvonnan osalta ja yhteisön säännöstöön lähentymisen vauhdittaminen. Tullin koulutuskeskuksen saattaminen täyteen toimintavalmiuteen.

                  —

                  Vaadittavien tietotekniikkajärjestelmien kehittämisen jatkaminen tietojen vaihtamiseksi EU:n ja sen jäsenvaltioiden kanssa sähköisessä muodossa.

                  —

                  Tullilaitoksen eettisten sääntöjen laatiminen ja täytäntöön paneminen.

            Ulkosuhteet

                  —

                  Kaupan vapauttamispolitiikan jatkaminen panemalla täytäntöön vakautus- ja assosiaatiosopimus, WTO-sitoumukset ja kahdenväliset vapaakauppasopimukset. Perustettavan Kaakkois-Euroopan alueellisen vapaakauppa-alueen valmisteleminen.

                  —

                  Siitä huolehtiminen, että toteutettavat kaupan suojatoimenpiteet ovat maan vakautus- ja assosiaatiosopimuksen ja WTO-velvoitteiden mukaisia.

                  —

                  Sokerin tariffikiintiötä koskevan pöytäkirjan sisällyttämistä vakautus- ja assosiaatiosopimukseen koskevien neuvottelujen loppuun vieminen ja kyseisen pöytäkirjan täysimääräinen täytäntöön paneminen Kroatian sokerialan valmistamiseksi niitä tarpeellisia muutoksia varten, joita realistisessa ja taloudellisesti kestävässä toimintaympäristössä toimiminen edellyttää. Pöytäkirjaa koskevien neuvottelujen tulokset eivät vaikuta liittymisneuvottelujen tuloksiin.

            Varainhoidon valvonta

                  —

                  Julkistalouden varainhoidon sisäistä valvontaa koskevan yhtenäisen sääntelykehyksen käyttöön ottaminen asiasta laaditun strategia-asiakirjan perusteella.

                  —

                  Julkistalouden sisäiseen valvontaan liittyvien toimintojen käyttöönoton ja vahvistamisen jatkaminen huolehtimalla asianmukaisesta henkilöstöstä, koulutuksesta ja välineistöstä.

                  —

                  Tehokkaiden menettelyjen käyttöön ottaminen yhteisöjen taloudellisiin etuihin vaikuttavien sääntöjenvastaisuuksien ja petosepäilyjen havaitsemiseksi, niihin puuttumiseksi, niitä koskevien jatkotoimien toteuttamiseksi ja niistä komissiolle ilmoittamiseksi sekä tarvittavien hallinnollisten rakenteiden luominen kyseisten etujen suojaamiseksi tehokkaasti ja yhtäläisesti ja yhteistyön tekemiseksi Euroopan petostentorjuntaviraston kanssa.

            3.2   KESKIPITKÄN AIKAVÄLIN ENSISIJAISET TAVOITTEET
      Poliittiset arviointiperusteet
      Demokratia ja oikeusvaltioperiaate
      Julkishallinto

                  —

                  Yhteisön säännöstön kannalta suoraan merkityksellisten instituutioiden kehittämisen jatkaminen ja uudistusten toteuttaminen julkishallinnon yleisen toimivuuden parantamiseksi.

            Oikeuslaitos

                  —

                  Oikeuslaitosuudistuksen, mukaan lukien koulutus, toteutuksen jatkaminen ja toimenpiteiden toteuttaminen käsittelyruuhkan purkamiseksi kaikissa tuomioistuimissa.

                  —

                  Tuomioistuinten organisaation järkeistämisen jatkaminen muun muassa kehittämällä nykyaikaisia tietotekniikkajärjestelmiä.

                  —

                  Tuomioistuinten päätösten asianmukaisesta ja tehokkaasta täytäntöönpanosta huolehtiminen.

            Korruption torjunta

                  —

                  Korruption torjunnassa edistyminen ja siihen liittyvän lainsäädännön täytäntöön paneminen; erityisesti on perustettava asianomaisiin elimiin asiantuntijayksikköjä korruption torjuntaan ja huolehdittava niiden asianmukaisesta koulutuksesta ja resursseista.

                  —

                  Kansainvälisissä sopimuksissa vahvistettujen normien täyttymisestä huolehtiminen toteuttamalla asianmukaisia lainsäädännöllisiä ja hallinnollisia toimenpiteitä.

            Ihmisoikeudet ja vähemmistöjen suojelu

                  —

                  Kansallisia vähemmistöjä koskevan perustuslain täysimääräisestä täytäntöönpanosta huolehtiminen erityisesti vähemmistöjen suhteellisen edustuksen osalta.

                  —

                  Kokonaisvaltaisen syrjinnäntorjuntastrategian täytäntöönpanon jatkaminen.

                  —

                  Romaniväestön tilanteen parantamisen jatkaminen tehostamalla asiaa koskevan strategian täytäntöönpanoa, johon kuuluu muun muassa tarvittavan taloudellisen tuen antaminen kansallisella ja paikallisella tasolla, syrjinnänvastaisten toimenpiteiden toteuttaminen työllistymismahdollisuuksien edistämiseksi sekä koulutusmahdollisuuksien ja asumisolojen parantaminen.

                  —

                  Sosiaalisten ja taloudellisten edellytysten kehittämisen jatkaminen olosuhteiden parantamiseksi paluumuuttajien uudelleen sopeutumiselle ja heidän hyväksymiselleen vastaanottavissa yhteisöissä.

            Alueelliset kysymykset ja kansainväliset velvoitteet

                  —

                  Toistaiseksi avoinna oleviin kahdenvälisiin kysymyksiin, erityisesti rajakysymyksiin, sovittavien lopullisten ratkaisujen häiriöttömän täytäntöönpanon varmistaminen.

                  —

                  Voimassa olevien kahdenvälisten sopimusten täytäntöönpanon jatkaminen.

            Taloudelliset arviointiperusteet

                  —

                  Keskipitkän aikavälin julkisen talouden kestävän kehyksen täytäntöön paneminen vähentämällä jatkuvasti julkisen talouden kokonaismenojen, yleisen vajeen ja valtionvelan osuutta bruttokansantuotteesta. Julkisten menojen priorisoiminen varojen vapauttamiseksi yhteisön säännöstöön liittyviin menoihin. Terveydenhuolto- ja eläkejärjestelmien kokonaisvaltaisen uudistuksen toteuttaminen. Tappiollisille suurille yrityksille maksettavien tukien vähentämisen jatkaminen.

                  —

                  Valtion yksityistämisrahaston välityksellä omistamien yritysten vähemmistö- ja enemmistöosuuksien myynnin loppuun saattaminen.

                  —

                  Yksityisyritysten perustamiselle ja kehittämiselle sekä ulkomaisille suorille sijoituksille suotuisten olosuhteiden parantaminen entisestään.

                  —

                  Huomattava edistyminen rahoituskurin vahvistamisessa suurissa, erityisesti teräs-, laivanrakennus- ja rautatiealan yrityksissä.

                  —

                  Maareformin päätökseen saattaminen kiinnittäen erityishuomiota maatalousmaan rekisteröintiin ja yksityistämiseen.

                  —

                  Työmarkkina- ja koulutusuudistuksen jatkaminen työvoiman osallistumisen ja työllisyyden lisäämiseksi.

            Edellytykset täyttää jäsenyyden velvoitteet
      Tavaroiden vapaa liikkuvuus

                  —

                  Huomattava edistyminen vanhan lähestymistavan (esimerkiksi lääke- ja kemikaalialan) direktiivien ja uuden lähestymistavan direktiivien saattamisessa osaksi kansallista lainsäädäntöä ja eurooppalaisten standardointielinten (CEN, Cenelec ja ETSI) jäsenyysvaatimusten täyttämisessä.

            Työntekijöiden vapaa liikkuvuus

                  —

                  EU:n siirtotyöntekijöitä ja kansalaisia syrjivien toimenpiteiden poistaminen.

                  —

                  Sosiaaliturvajärjestelmien yhteensovittamisessa tarvittavien hallintorakenteiden vahvistaminen.

            Sijoittautumisoikeus ja palvelujen tarjoamisen vapaus

                  —

                  Jäljellä olevien sijoittautumista ja rajojen yli tapahtuvaa palvelujen tarjontaa koskevien esteiden poistaminen EU:n luonnollisilta tai oikeushenkilöiltä.

                  —

                  Huomattava edistyminen ammattipätevyyden vastavuoroista tunnustamista koskevan lainsäädännön, myös koulutusta koskevien säännösten, yhdenmukaistamisessa yhteisön säännöstön kanssa ja tarvittavien hallintorakenteiden kehittäminen.

            Pääomien vapaa liikkuvuus

                  —

                  Huomattava edistyminen jäljellä olevien pääomanliikkeitä ja erityisesti kiinteistöjen hankkimista koskevien rajoitusten poistamisessa vakautus- ja assosiaatiosopimuksen velvoitteiden mukaisesti.

                  —

                  Tehokkaan rahanpesun torjuntajärjestelmän käyttöönoton loppuun vieminen varmistamalla erityisesti, että torjuntaan osallistuvilla elimillä on täydet toimintavalmiudet, asianmukaiset resurssit ja toimivat yhteydet kotimaisiin ja ulkomaisiin kollegoihin.

            Julkiset hankinnat

                  —

                  Julkisten hankintojen järjestelmän täytäntöön paneminen asiaankuuluvine hallintorakenteineen ja toimintavälineineen sekä huomattava edistyminen lainsäädännön täydellisessä yhdenmukaistamisessa EU:n säännöstön kanssa huolehtimalla siitä, että kaikki hankintaviranomaiset ja -elimet kaikilla tasoilla noudattavat tosiasiallisesti julkisia hankintoja koskevia sääntöjä. Sähköisen tietojenkäsittelyn edistäminen hankintamenettelyissä.

            Teollis- ja tekijänoikeuslainsäädäntö

                  —

                  Teollis- ja tekijänoikeuksia koskevan lainsäädännön yhdenmukaistamisen loppuun saattaminen ja lainvalvonnan lujittaminen tavaroiden laittoman valmistuksen ja tuoteväärennösten torjunnassa.

                  —

                  Teollis- ja tekijänoikeuksien toteutumisen valvonnan tehostaminen sekä tavaroiden laittoman valmistuksen ja tuoteväärennösten määrän vähentäminen.

            Kilpailu

                  —

                  Kilpailu- ja valtiontukiviranomaisen valmiuksien vahvistaminen edelleen ja uskottavan lainvalvonnan kehittäminen. Valtiontukia koskevan avoimuuden huomattava lisääminen.

                  —

                  Kilpailulainsäädäntöä ja -politiikkaa koskevan koulutuksen kehittäminen hallinnon ja oikeuslaitoksen kaikilla tasoilla.

            Rahoituspalvelut

                  —

                  Vakavaraisuutta koskevan lainsäädännön EU:n vaatimuksiin mukauttamisen loppuun saattaminen ja valvontakäytäntöjen vahvistamisen jatkaminen.

                  —

                  Luottolaitoksille ja sijoitusyhtiöille tarkoitettujen uusien pääomaa koskevien määräysten täytäntöönpanon loppuun vieminen.

            Tietoyhteiskunta ja tiedotusvälineet

                  —

                  Tarvittavan primaari- ja sekundaarilainsäädännön antaminen sääntelykehyksen viimeistelemiseksi ja kilpailuolosuhteiden luomiseksi kaikilla aloilla.

            Maatalous ja maaseudun kehittäminen

                  —

                  Markkinoiden ja maaseudun kehittämispolitiikkojen täytäntöönpanossa tarvittavien hallintorakenteiden ja valmiuksien lujittaminen.

                  —

                  EU-normien mukaisen viinitilarekisterin perustaminen.

                  —

                  Valmistelutyön jatkaminen tehokkaiden ja vakavaraisten maksajaelinten perustamiseksi hallinnoimaan ja valvomaan maatalouteen osoitettuja varoja EU:n vaatimusten ja kansainvälisten tilintarkastusnormien mukaisesti.

            Elintarviketurva-, eläinlääkintä- ja kasvinsuojelupolitiikka

                  —

                  Elintarvikelainsäädännön yhdenmukaistamisen huomattava tehostaminen ja tarvittavien täytäntöönpanorakenteiden lujittaminen.

                  —

                  Huomattava edistyminen eläinlääkintä- ja kasvinsuojelulainsäädännön yhdenmukaistamisessa muun muassa eläinten tunnistusjärjestelmän, eläinjätteiden käsittelyn, elintarviketalousalan laitosten nykyaikaistamisen, eläintautien torjuntaohjelmien, kasvinsuojelun sekä siementen ja kasvinlisäysaineiston laadun osalta; tarkastusrakenteiden merkittävä parantaminen.

            Kalatalous

                  —

                  Sellaisten hallintorakenteiden ja välineiden merkittävä parantaminen, joilla varmistetaan yhteisen kalastuspolitiikan – mukaan luettuina kalavarojen hoito, kalastustoiminnan tarkastus ja valvonta, kalastusmarkkinapolitiikka, rakenneohjelmat ja pyydettävissä olevat kalavarat huomioon ottava alusten pyyntikapasiteetin hallinnointisuunnitelma – tehokas täytäntöönpano.

                  —

                  Tietokoneistetun kalastusalusrekisterin ja alusten satelliittiseurantajärjestelmän käyttöönoton loppuun saattaminen.

            Liikennepolitiikka

                  —

                  Työn jatkaminen tieliikennealan lainsäädännön täydelliseksi yhdenmukaistamiseksi yhteisön säännöstön kanssa.

                  —

                  Rautatieliikennettä, erityisesti yhteentoimivuutta ja kapasiteetin riippumatonta jakamista, koskevan lainsäädännön antaminen.

                  —

                  Lainsäädännön yhteisön säännöstöön mukauttamisen jatkaminen sisävesiliikenteen alalla, erityisesti navigointiturvallisuuden ja jokiliikenteen tietopalvelun osalta.

                  —

                  Meriliikenteen alan lainsäädännön yhdenmukaistamisen jatkaminen ja lippuvaltiovalvonnan varmistaminen.

                  —

                  Täyden yhdenmukaisuuden saavuttaminen EU:n säännöstön kanssa ilmailualalla.

                  —

                  Kaakkois-Euroopan keskeisen alueellisen liikenneverkon kehittämisestä tehdyn yhteisymmärryspöytäkirjan täytäntöönpanon jatkaminen.

            Energia

                  —

                  Hallinnollisten valmiuksien vahvistamisen ja yhteisön säännöstöön mukautumisen jatkaminen energiatehokkuuden, uusiutuvien energianlähteiden, energian sisämarkkinoiden (sähkö ja kaasu) ja ydinenergian aloilla.

                  —

                  Riittävistä öljyn varmuusvarastoista huolehtiminen toimitusvarmuuden takaamiseksi.

                  —

                  Radioaktiivisen jätteen huoltoa koskevan kysymyksen asianmukainen käsittely.

            Verotus

                  —

                  Huomattava edistyminen arvonlisä-, valmiste- ja välittömän verotuksen yhteisön verosäännöstöön mukauttamisen jatkamisessa, yritysverotusta koskevat käytännesäännöt mukaan luettuina.

                  —

                  Verohallinnon, myös sen tietotekniikkatoimintojen, lujittamisen jatkaminen ja sen asianmukaisesta toiminnasta huolehtiminen, jotta se täyttäisi EU:n normit ja jotta tietotekniikkajärjestelmät olisivat liitettävissä yhteen. Eettisten sääntöjen laatiminen ja täytäntöön paneminen.

            Talous- ja rahapolitiikka

                  —

                  Rahapolitiikan tehostaminen markkinaehtoisten rahapoliittisten välineiden käytön ja tehokkuuden lisäämiseksi.

            Tilastot

                  —

                  Makrotaloutta, liiketoimintaa ja sosiaalialaa koskevan tilastoinnin kehittämisen jatkaminen.

            Sosiaalipolitiikka ja työllisyys

                  —

                  Yhteisön säännöstöön mukauttamisen jatkaminen sekä asianomaisten hallinto- ja täytäntöönpanorakenteiden, myös työsuojeluhallinnon, lujittaminen.

                  —

                  Työmarkkinaosapuolten valmiuksia kehittävien toimien tukeminen erityisesti riippumatonta kahdenvälistä vuoropuhelua käymällä.

                  —

                  Kattavan ja kaikki asianomaiset tahot osallistavan työllisyysstrategian laatiminen ja täytäntöön paneminen; tavoitteena on maan liittyminen Euroopan työllisyysstrategiaan. Riittävistä analyysi-, täytäntöönpano- ja arviointivalmiuksista huolehtiminen.

                  —

                  Sosiaalista osallisuutta koskevan kansallisen strategian laatiminen, siinä tarvittavien tietojen kerääminen ja täytäntöön paneminen EU:n käytänteiden mukaisesti; tavoitteena on liittyä myöhemmin sosiaalista osallisuutta edistävään eurooppalaiseen strategiaan.

                  —

                  Henkilöstöresurssien kehittämistarpeiden määritteleminen Euroopan sosiaalirahastoon osallistumisen valmistelemiseksi.

            Yritys- ja teollisuuspolitiikka

                  —

                  Pk-yrityksille tarkoitettuja rahoitusvälineitä koskevan toimintalinjan ajantasaistaminen ja selkeyttäminen niin, että valtio voi siirtyä suorasta lainanannosta pehmeämpiin tukijärjestelyihin.

            Aluepolitiikka ja rakennepoliittisten välineiden yhteensovittaminen

                  —

                  Vastuualueiden selvästä jaosta huolehtiminen ja koordinaation vahvistaminen sekä ministeriöiden välillä että kansallisten ja alueellisten viranomaisen välillä.

                  —

                  Nimettyjen hallinto- ja maksuviranomaisten, mukaan lukien paikalliset viranomaiset, valmiuksien kehittämisen jatkaminen.

                  —

                  Aluekehityssuunnitelmien laatimisen ja täytäntöönpanon parantaminen.

                  —

                  Asianmukaisten seuranta- ja arviointijärjestelmien käyttöön ottaminen sekä varainhoitoa ja sen valvontaa koskevien menettelyjen tehostaminen.

                  —

                  Tarkoituksenmukaisen alueellisen tilastoinnin käynnistäminen.

            Oikeus, vapaus ja turvallisuus

                  —

                  Kansallisen lainsäädännön saattaminen vastaamaan EU:n sääntöjä ja parhaita käytänteitä sekä rajavalvonnan vahvistaminen. Kansallisten tietokantojen ja rekistereiden kehittäminen sekä asianomaisten yksikköjen välisestä koordinaatiosta huolehtiminen.

                  —

                  Kansallisen tietokannan perustaminen turvapaikanhakijoiden henkilötietojen sekä sormenjälkien tarkistamiseen; tavoitteena on valmistautua Eurodac-järjestelmään liittymiseen.

                  —

                  Toimien tehostaminen pakolaisten integroimiseksi.

                  —

                  Poliisin välineistön ja infrastruktuurin parantaminen muun muassa ottamalla käyttöön atk-pohjainen tutkintajärjestelmä. Poliisin ja muiden lainvalvontaviranomaisten välisen yhteistyön lujittaminen. Huumausainekaupan, järjestäytyneen rikollisuuden, talousrikosten (myös rahanpesun ja rahan väärentämisen), petosten ja korruption torjunnan tehostaminen; näitä aloja koskevan kansallisen lainsäädännön yhteisön säännöstöön mukauttamisen tehostaminen.

                  —

                  Oikeudellista yhteistyötä rikos- ja siviiliasioissa koskevien eri oikeudellisten välineiden soveltamisen valmisteleminen järjestämällä soveltuvaa koulutusta tuomioistuinten välisestä kanssakäymisestä ja muista asiaankuuluvista kysymyksistä.

            Tiede ja tutkimus

                  —

                  Yhtenäisen tutkimuspolitiikan suunnittelun ja soveltamisen aloittaminen.

            Koulutus ja kulttuuri

                  —

                  Toimien lisääminen nykyaikaisen ammattikoulutusjärjestelmän luomiseksi ja siitä huolehtiminen, että korkea-asteen koulutuksessa pannaan täytäntöön nk. Bolognan kriteerit.

            Ympäristö

                  —

                  Siitä huolehtiminen, että ympäristönsuojelua koskevat vaatimukset sisällytetään muiden alakohtaisten politiikkojen määrittelyyn ja täytäntöönpanoon. Yhdenmukaistamisen kustannusten arviointiin perustuvan ympäristöinvestointeja koskevan strategian laatiminen. Horisontaalisen lainsäädännön täytäntöönpanon jatkaminen.

                  —

                  EU:n säännöstön osaksi kansallista lainsäädäntöä saattamisen jatkaminen kiinnittäen erityishuomiota jätehuoltoon, veden ja ilman laatuun, luonnonsuojeluun sekä ympäristön pilaantumisen yhdennettyyn ehkäisemiseen ja vähentämiseen. Ympäristöinfrastruktuuriin tehtävien investointien lisääminen kiinnittäen erityistä huomiota jätevesien keräämiseen ja käsittelyyn sekä juomavesi- ja jätehuoltoon.

                  —

                  Ilmastonmuutosta koskevaan Yhdistyneiden Kansakuntien puitesopimukseen liitetyn Kioton pöytäkirjan ratifioiminen.

            Kuluttajien ja terveyden suojelu

                  —

                  Yhdenmukaistamisen loppuun saattaminen turvallisuustoimenpiteitä koskevan yhteisön säännöstön kanssa ja tehokkaan markkinavalvonnan edellyttämien hallinnollisten valmiuksien vahvistaminen.

                  —

                  Yhdenmukaistamisen jatkaminen muita kuin turvallisuuteen liittyviä toimenpiteitä koskevan EU:n säännöstön kanssa.

            Tulliliitto

                  —

                  Tullilaitoksen hallinnollisten ja toiminnallisten valmiuksien vahvistaminen ja vakiinnuttaminen. Koko henkilöstöä koskevan koulutuksen laajentaminen, EU:n järjestelmiin yhteensopivan tietotekniikan käytön lisääminen ja EU:n järjestelmien kanssa yhteenliitettävyyden varmistamista koskevien valmistelujen jatkaminen. Tarkastustoimintojen vahvistaminen sekä riskianalyysin ja kohdennetun valvonnan käytön lisääminen.

                  —

                  Huomattava edistyminen lainsäädännön yhdenmukaistamisessa yhteisön säännöstön kanssa erityisesti vapaa-alueiden, passituksen, maksujen, tariffikiintiöiden sekä tavaroiden tuonnin ja viennin valvonnan aloilla.

            Varainhoidon valvonta

                  —

                  Julkistalouden varainhoidon sisäisen valvonnan järjestelmän toimintakyvyn kehittäminen ja järjestelmän yhdenmukaistaminen; tähän kuuluvat muun muassa johtotason hajautettu vastuuvelvollisuus, sisäisen tarkastuksen toiminnan riippumattomuus sekä koordinointi ja yhdenmukaistaminen keskustasolla.

                  —

                  Ulkoisen tarkastuksen uudistaminen ja vahvistaminen kansainvälisiä ja EU:n parhaita käytänteitä noudattaen.

            4.   OHJELMASUUNNITTELU

                  —

                  Länsi-Balkanin maille annetaan vakautus- ja assosiaatioprosessiin liittyvää yhteisön apua olemassa olevista rahoitusvälineistä, erityisesti Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta 5 päivänä joulukuuta 2000 annetun neuvoston asetuksen (EY) N:o 2666/2000 (1) (Cards-asetus) nojalla sekä liittymistä valmistelevista Phare- (2), Sapard- (3) ja Ispa (4) -välineistä. Näin ollen tällä päätöksellä ei ole taloudellisia vaikutuksia. Kroatia voi saada rahoitusta useita maita koskevista ja horisontaalisista ohjelmista.

            5.   EHDOLLISUUS

                  —

                  Länsi-Balkanin maille osana vakautus- ja assosiaatioprosessia tarkoitetun yhteisön avun antaminen riippuu edistymisestä Kööpenhaminassa vahvistettujen arviointiperusteiden täyttämisessä ja tämän liittymiskumppanuuden ensisijaisten tavoitteiden saavuttamisessa. Näiden ehtojen noudattamatta jättäminen saattaa johtaa siihen, että neuvosto toteuttaa asianmukaisia toimenpiteitä asetuksen (EY) N:o 2666/2000 5 artiklan nojalla. Yhteisön avun antaminen riippuu myös neuvoston päätelmissä 29. huhtikuuta 1997 sekä 21. ja 22. kesäkuuta 1999 määritellyistä edellytyksistä erityisesti, kun kyse on avunsaajien sitoutumisesta toteuttamaan demokraattisia, taloudellisia ja institutionaalisia uudistuksia.

                  —

                  Kolmesta liittymistä valmistelevasta välineestä – Phare, Ispa ja Sapard – hankkeiden rahoittamiseen myönnettävän yhteisön tuen edellytyksenä on, että Kroatia noudattaa vakautus- ja assosiaatiosopimuksen mukaisia sitoumuksiaan, jatkaa toimia Kööpenhaminassa vahvistettujen arviointiperusteiden täyttämiseksi ja ennen kaikkea edistyy tämän liittymiskumppanuuden ensisijaisten tavoitteiden saavuttamisessa.

                  —

                  Näiden yleisten ehtojen noudattamatta jättäminen saattaa johtaa neuvoston päätökseen rahoitusavun keskeyttämisestä Euroopan unionin jäsenyyttä hakeneille valtioille osana liittymistä edeltävää strategiaa annettavasta avusta ja erityisesti liittymiskumppanuusjärjestelmän perustamisesta 16 päivänä maaliskuuta 1998 annetun neuvoston asetuksen (EY) N:o 622/98 (5) 4 artiklan nojalla.

            6.   SEURANTA

                  —

                  Liittymiskumppanuuden täytäntöönpanoa tarkastellaan vakautus- ja assosiaatioprosessissa käyttöön otettujen mekanismien, erityisesti komission esittämien vuosikertomusten, avulla.

         (1)  EYVL L 306, 7.12.2000, s. 1. Asetus sellaisena kuin se on viimeksi muutettuna asetuksella (EY) N:o 2112/2005 (EUVL L 344, 27.12.2005, s. 23).

         (2)  Neuvoston asetus (ETY) N:o 3906/89 (EYVL L 375, 23.12.1989, s. 11). Asetus sellaisena kuin se on viimeksi muutettuna asetuksella (EY) N:o 2257/2004 (EUVL L 389, 30.12.2004, s. 1).

         (3)  Neuvoston asetus (EY) N:o 1268/1999 (EYVL L 161, 26.6.1999, s. 87). Asetus sellaisena kuin se on viimeksi muutettuna asetuksella (EY) N:o 2112/2005.

         (4)  Neuvoston asetus (EY) N:o 1267/1999 (EYVL L 161, 26.6.1999, s. 73). Asetus sellaisena kuin se on viimeksi muutettuna asetuksella (EY) N:o 2112/2005.

         (5)  EYVL L 85, 20.3.1998, s. 1.


title: 2013/551/EU: Euroopan parlamentin päätös, annettu 17 päivänä huhtikuuta 2013 , vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka X – Euroopan ulkosuhdehallinto

text:
               16.11.2013

               FI

               Euroopan unionin virallinen lehti

               L 308/139

      EUROOPAN PARLAMENTIN PÄÄTÖS,
   annettu 17 päivänä huhtikuuta 2013,
   vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka X – Euroopan ulkosuhdehallinto
   (2013/551/EU)
   EUROOPAN PARLAMENTTI, joka

               —

               ottaa huomioon Euroopan unionin yleisen talousarvion varainhoitovuodeksi 2011 (1),

               —

               ottaa huomioon Euroopan unionin konsolidoidun tilinpäätöksen varainhoitovuodelta 2011 (COM(2012) 436 – C7-0235/2012) (2),

               —

               ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2011 ja toimielinten vastaukset (3),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2011 koskevan tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (4),

               —

               ottaa huomioon Euroopan unionin toiminnasta tehdyn sopimuksen 314 artiklan 10 kohdan sekä 317, 318 ja 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (5) ja erityisesti sen 50, 86, 145, 146 ja 147 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (6) ja erityisesti sen 164, 165, 166 ja 167 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön ja ulkoasiainvaliokunnan lausunnon (A7-0099/2013),

               1.

               myöntää unionin ulko- ja turvallisuuspolitiikan korkealle edustajalle vastuuvapauden Euroopan ulkosuhdehallinnon talousarvion toteuttamisesta varainhoitovuonna 2011;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman neuvostolle, komissiolle, Euroopan unionin tuomioistuimelle, tilintarkastustuomioistuimelle, Euroopan oikeusasiamiehelle ja Euroopan tietosuojavaltuutetulle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL L 68, 15.3.2011.

      (2)  EUVL C 348, 14.11.2012, s. 1.

      (3)  EUVL C 344, 12.11.2012, s. 1.

      (4)  EUVL C 348, 14.11.2012, s. 130.

      (5)  EYVL L 248, 16.9.2002, s. 1.

      (6)  EUVL L 298, 26.10.2012, s. 1.

         EUROOPAN PARLAMENTIN PÄÄTÖSLAUSELMA,
      annettu 17 päivänä huhtikuuta 2013,
      joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka X – Euroopan ulkosuhdehallinto
      EUROOPAN PARLAMENTTI, joka

                  —

                  ottaa huomioon Euroopan unionin yleisen talousarvion varainhoitovuodeksi 2011 (1),

                  —

                  ottaa huomioon Euroopan unionin konsolidoidun tilinpäätöksen varainhoitovuodelta 2011 (COM(2012) 436 – C7-0235/2012) (2),

                  —

                  ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2011 ja toimielinten vastaukset (3),

                  —

                  ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2011 koskevan tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (4),

                  —

                  ottaa huomioon Euroopan unionin toiminnasta tehdyn sopimuksen 314 artiklan 10 kohdan sekä 317, 318 ja 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (5) ja erityisesti sen 50, 86, 145, 146 ja 147 artiklan,

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (6) ja erityisesti sen 164, 165, 166 ja 167 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön ja ulkoasiainvaliokunnan lausunnon (A7-0099/2013),

                  A.

                  ottaa huomioon, että Euroopan ulkosuhdehallinto (EUH) perustettiin Euroopan unionista tehdyn sopimuksen 27 artiklan 3 kohdan nojalla ja se aloitti toimintansa 1. tammikuuta 2011;

                  B.

                  ottaa huomioon, että Euroopan ulkosuhdehallinnon organisaatiosta ja toiminnasta 26. heinäkuuta 2010 annetun neuvoston päätöksen 2010/427/EU (7) johdanto-osan 1 kappaleen mukaan EUH on ”[unionin ulkoasioiden ja turvallisuuspolitiikan] korkean edustajan alaisuudessa toimiva unionin elin, joka [on] toiminnallisesti itsenäinen”;

                  C.

                  ottaa huomioon, että komissio on oikeudellisesti päävastuussa toimintamenojen hallinnoinnista; ottaa huomioon, että EUH:n ja komission alaisen ulkopolitiikan välineiden hallinnon vastuualueet on erotettu toisistaan;

                  D.

                  ottaa huomioon, että EUH vastaa päätoimipaikkansa ja unionin edustustojen hallintomenojen hallinnoinnista;

                  E.

                  ottaa huomioon, että EUH:n varainhoitovuoden 2011 talousarvio koostui määrärahojen pro rata -siirroista komission ja neuvoston pääsihteeristön talousarvioista;

                  1.

                  panee merkille tilintarkastustuomioistuimen todenneen tarkastustyönsä perusteella, ettei virhetaso kokonaisuutena tarkastellen ole olennainen toimielinten ja elinten hallintomenoihin ja muihin menoihin liittyvissä maksuissa 31. joulukuuta 2011 päättyneeltä varainhoitovuodelta;

                  2.

                  panee merkille, että vaikka vuosi 2011 oli ulkosuhdehallinnon ensimmäinen varainhoitovuosi, se on siitä silti täysin vastuussa ja sen on varmistettava lainsäädännön tinkimätön noudattaminen; kehottaa ulkosuhdehallintoa pohtimaan, mitä se voi oppia ensimmäisestä toimintavuodestaan;

                  3.

                  huomauttaa, että tilintarkastustuomioistuin esitti vuoden 2011 vuosikertomuksessaan EUH:oon liittyviä huomautuksia, jotka koskivat sosiaalietuisuuksien ja lisien maksamista henkilöstölle, sopimusten tekemistä väliaikaisen henkilöstön kanssa, turvallisuuspalveluita koskevan sopimuksen hallinnointia sekä hankintamenettelyjä; kehottaa EUH:ta toteuttamaan tarvittavat toimet näiden huomautusten johdosta;

                  4.

                  pitää huolestuttavana tilintarkastustuomioistuimen havaintoja, joiden mukaan sääntöjen noudattamatta jättäminen johti muutamassa tapauksessa virheellisten maksujen suorittamiseen henkilöstölle, väliaikaista henkilöstöä ja EUH:ta koskevaan oikeudelliseen epävarmuuteen, varainhoitoasetuksen noudattamatta jättämiseen, alv-maksujen keräämättä jäämiseen sekä unionin kaikkia toimielimiä sitovien hankintasääntöjen rikkomiseen; huomauttaa, että EUH on täysin vastuussa toiminnastaan ja että se on todennut ryhtyneensä tarvittaviin toimiin varmistaakseen, että sääntöjen noudattamatta jättäminen ei toistu; pyytää EUH:ta tiedottamaan tuloksista parlamentille varainhoitovuotta 2012 koskevan vastuuvapausmenettelyn yhteydessä;

                  5.

                  panee merkille tilintarkastustuomioistuimen huomautuksiin esitetyt vastaukset ja pitää asianmukaisina tilintarkastustuomioistuimen suosituksia, joiden mukaan on toteutettava toimenpiteitä, joilla varmistetaan, että henkilöstö toimittaa sopiviksi katsotuin väliajoin henkilökohtaisen tilanteensa todistavat asiakirjat; panee merkille, että EUH suunnittelee yhdessä henkilökohtaisten etuuksien hallinto- ja maksutoimiston (PMO) kanssa kyseisiä asiakirjoja oikea-aikaisesti seuraavan järjestelmän käyttöön ottamista; katsoo lisäksi, että EUH:n olisi parannettava edelleen hankintamenettelyjen suunnittelua, koordinointia ja toimivuutta asianmukaisilla tarkastuksilla ja paremmilla ohjeilla;

                  6.

                  pitää valitettavana, että tilintarkastustuomioistuimen huomautusten mukaan riskinä on, että toimihenkilöiden tilanteen muuttuessa vuonna 2012 suoritetaan yhä virheellisiä tai aiheettomia maksuja, vaikka EUH on ottanut käyttöön vuotuisten päivitysten järjestelmän; pyytää EUH:ta sisällyttämään kyseisen uuden järjestelmän täytäntöönpanoa koskevat tiedot vuotta 2012 koskevaan toimintakertomukseensa;

                  7.

                  panee merkille, että vuoden 2011 lopussa EUH:n päätoimipaikan lopullinen talousarvio oli 188 000 000 euroa, joista käytettiin 91 prosenttia, ja että edustustojen talousarvio oli 276 100 000 euroa, joista käytettiin hieman pienempi osuus, noin 89 prosenttia; toteaa, että komission oli täydennettävä edustustojen talousarviota yhteensä 252 400 000 euroon, joista käytettiin 85 prosenttia; panee merkille myös, että vuoden 2012 lopussa varainhoitovuoden 2011 talousarviomäärärahojen lopullinen käyttöaste oli 97 prosenttia niin päätoimipaikan kuin edustustojenkin osalta;

                  8.

                  pitää huolestuttavana, että määrärahoja jäi käyttämättä ja niitä siirrettiin seuraavalle vuodelle varsin paljon senkin jälkeen, kun hyväksyttiin lisätalousarvio ja määrärahoja siirrettiin komissiolta ja yksikköjen välillä; ehdottaa keskeisten tulosindikaattoreiden laatimista kaikkein olennaisimpien alojen seuraamiseksi, jotta talousarvion toteuttamista voidaan parantaa tulevina vuosina;

                  9.

                  muistuttaa, että EUH on vastikään perustettu rakenne, jossa yhdistettiin useita erillisiä yksiköitä, ja että se aloitti toimintansa vuonna 2011 ja kohtasi lukuisia teknisiä haasteita etenkin hankintojen ja palvelukseen ottamisen osalta; toteaa lisäksi, että järjestelyjen toteuttamisesta aiheutunut raskas hallinnollinen taakka ei todennäköisesti toistu tulevina vuosina;

                  10.

                  arvostaa suuresti täsmällisiä vastauksia, joita talousarvion valvontavaliokunnan jäsenet saivat esittämiinsä kirjallisiin ja suullisiin kysymyksiin, jotka käsittelivät EUH:n hallintomenojen ohella lukuisia muitakin aiheita;

                  11.

                  panee merkille tiettyjä hankintamenettelyyn ja tarjouskilpailuihin liittyviä puutteita koskevat huomautukset ja kehottaa ulkosuhdehallintoa korjaamaan ne ilman aiheetonta viivästystä;

                  12.

                  kiinnittää huomiota tämänkertaisen vastuuvapauden myöntämisen merkitykseen tulevien vastuuvapausmenettelyiden puitteiden luomisessa ja katsoo, että se lujittaa odotuksia, jotka kohdistuvat EUH:n ja sen toiminnan tehokkuuden kehittämiseen ja parantamiseen tulevina vuosina; pyytää korkeaa edustajaa laatimaan EUH:n organisaatiosta ja toiminnasta selvityksen ja liittämään siihen tarvittaessa ehdotuksia päätöksen 2010/427/EU tarkistamiseksi vuoden 2013 puoliväliin mennessä;

                  13.

                  katsoo, että vastuuvapausmenettelyn avulla ei voida vertailla yksityiskohtaisesti niitä eri olosuhteita, joissa EUH:n on toimittava 140 toimipaikassaan ja jotka vaihtelevat rauhanomaisista ja järjestäytyneistä oloista käytännössä sota-alueiden olosuhteisiin; toteaa, että kyseiset toimipaikat sijaitsevat monenlaisissa elinympäristöissä;

                  14.

                  toteaa, että talousarvion toteuttamiseen liittyvät haasteet ovat unionin ulkopuolisissa maissa hyvin erilaiset kuin unionin jäsenvaltioissa; pyytää jakamaan ja koordinoimaan selvästi komission ja EUH:n roolit ja vastuut kolmansiin maihin liittyvän ohjelmasuunnittelun ja niissä tapahtuvan talousarvion toteuttamisen alalla;

                  15.

                  panee merkille, että EUH:n ensimmäisenä toimintavuotena palvelukseen otettiin runsaasti työntekijöitä ja tällä tavoin henkilöstö saatiin täyteen vahvuuteen mahdollisimman nopeasti; panee merkille myös, että tiettyihin edustustoihin on vaikea palkata henkilöstöä, koska niiden toimipaikka sijaitsee riskialttiilla alueella;

                  16.

                  pitää valitettavana, että uusimmista jäsenvaltioista tulevien työntekijöiden osuus on hyvin vähäinen verrattuna unionin viidestätoista vanhasta jäsenvaltiosta palvelukseen otettuun henkilöstöön; korostaa, että henkilöstön palkkaamisessa ja nimittämisessä on pyrittävä parantamaan sukupuolten välistä ja mahdollisuuksien mukaan maantieteellistä tasapainoa; kehottaa EUH:ta kehittämään asianmukaiset mekanismit ja ryhtymään tarvittaviin toimiin parantaakseen ja tasapainottaakseen henkilöstön jakautumista hyvissä ajoin; pitää myönteisenä avointen tointen määrän vähenemistä; kehottaa EUH:ta täyttämään avoimet toimet siten, että henkilöstö jakautuu maantieteellisesti tasapuolisesti kaikilla tasoilla;

                  17.

                  panee merkille, että joillakin osastoilla työntekijöitä on 22, 27 tai 29 ja joillakin hallinto-osastoilla on 44 työntekijää; huomauttaa, että toisiin toimielimiin verrattuna johtotason virkojen osuus on suuri ja myös korkeimmissa palkkaluokissa olevan henkilöstön määrä on liian suuri ja täysin suhteeton verrattuna toisiin toimielimiin; pyytää EUH:ta tekemään selkoa tähän johtaneista syistä ja vaatii korkeaa edustajaa vähentämään EUH:n hallinnon johtajakeskisyyttä; pitää ulkosuhdehallinnon tässä suhteessa esittämiä selityksiä osittain oikeutettuina ja pyytää toimivaltaisia yksiköitä tekemään keskipitkän ja pitkän aikavälin toimintasuunnitelman ja kehittämään asianmukaiset menettelyt tämän epätasapainon korjaamiseksi;

                  18.

                  pitää edelleen tärkeänä vakiinnuttaa mahdollisimman pian unionin poliittisia painopisteitä ja todellisia käytännön tarpeita vastaava henkilöstöpolitiikka; muistuttaa, että komission kanssa on tehtävä yhteistyötä edustustohenkilöstön profiilin optimoimiseksi (8);

                  19.

                  kehottaa lisäämään EUH:n hallintorakenteeseen sisältyviä toimivaltuuksia koskevaa avoimuutta sekä vähentämään päällekkäisiä valtuuksia; pyytää julkistamaan vastuualuekaavion; katsoo, että nykytilanteen tehottomuuden vuoksi EUH:n maine on vaarassa kärsiä vakavasti;

                  20.

                  panee tyytyväisenä merkille 8 800 ehdokkaaseen, 1 300 haastatteluun ja 118 täytettävään toimeen liittyvän työn ja hallinnoinnin menestyksekkään toteuttamisen; pitää kuitenkin valitettavana, ettei selvitetty, kuinka monta kertaa ehdokas kutsuttiin haastatteluun, ja katsoo, että prosessia ei näin ollen voida pitää täysin avoimena; kehottaa EUH:ta selvittämään kattavasti haastatteluista aiheutuneet kustannukset;

                  21.

                  kehottaa vaatimaan EUH:n uusilta työntekijöiltä valaehtoisen vakuutuksen, että he eivät ole olleet aiemmin minkään tiedustelupalvelun palveluksessa;

                  22.

                  katsoo, että unionin erityisedustajien tehtävänkuvat ovat hyvin epäselviä; pyytää saada eritellyn muistion, jossa tarkastellaan, miten he ovat käyttäneet tehtäviensä hoitamiseen saamansa varat;

                  23.

                  panee merkille, että unionin suurlähettiläistä 39,5 prosenttia tulee jäsenvaltioista; muistuttaa sopimuksesta, jonka mukaan kolmasosa viroista olisi täytettävä jäsenvaltioiden henkilöstöllä; vaatii korkeaa edustajaa noudattamaan sopimusta, mikä tarkoittaa keski- ja ylimmän portaan johtajien virkojen sisällyttämistä kiintiöön;

                  24.

                  huomauttaa, että edustustojen henkilöstössä komissio ja EUH eivät ole tasapuolisesti edustettuina; kehottaa siirtämään EUH:n päätoimipaikasta enemmän työntekijöitä edustustoihin talousarvion asettamissa rajoissa;

                  25.

                  korostaa, että pienillä edustustoilla on vaikeuksia noudattaa monimutkaisia ja tiukkoja sääntöjä, jotka koskevat maksujen hyväksymisen valtuuttamista ulkosuhdehallinnon ja komission henkilöstön välillä; kehottaa EUH:ta ja komissiota tutkimaan, miten hyväksyntämenettelyä voitaisiin helpottaa varainhoidon valvontaa koskevia sääntöjä noudattaen;

                  26.

                  korostaa, että on tärkeää varmistaa, että operatiivisella henkilöstöllä, taloushallinnon henkilöstöllä ja valvonnasta ja tarkastuksista vastaavalla henkilöstöllä on tarvittavat taidot heille uskottujen tehtävien hoitamista varten; vaatii EUH:ta ja komissiota huolehtimaan siitä, että niiden koulutusohjelmissa keskitytään kyseisten taitojen parantamiseen, ja ilmoittamaan parlamentille saavutetusta edistyksestä;

                  27.

                  kiinnittää huomiota siihen, että unionin edustustojen paikallisten työntekijöiden palkkojen vuotuista tarkistamista koskeva menettely lisää kustannuksia; katsoo, että kyseistä menettelyä voidaan tehostaa ja siitä voidaan tehdä kustannustehokkaampi; pyytää EUH:ta soveltamaan laskentamenetelmiä, jotka perustuvat samoilla tai samankaltaisilla alueilla sijaitsevien viiteorganisaatioiden riippumattomaan ja puolueettomaan valintaan; ehdottaa, että Yhdistyneiden kansakuntien viraston paikallinen toimisto lisätään menettelyyn pysyvänä osatekijänä ja että siihen sisällytetään kahden jäsenvaltion suurlähetystöt ja kaksi paikallista työnantajaa siten, että työntekijä valitsee yhden ja työnantaja toisen, jotta saadaan asianmukainen keskiarvo; kehottaa ottamaan käyttöön mekanismin, jolla unionin suurlähettiläältä otetaan pois vastuu käydä palkkaneuvotteluja paikallisten työntekijöiden kanssa, ja kehottaa valitsemaan viiteorganisaatiot viiden vuoden jaksoksi;

                  28.

                  on huolestunut poissaolojen suuresta määrästä unionin edustustoissa ja kehottaa EUH:ta selvittämään uudelleen, miksi näin on; kehottaa EUH:ta korjaamaan epätasapainon selvityksensä perusteella ja tiedottamaan poissaololuvut parlamentille vuosittain; kehottaa tarkastelemaan menettelyjä uudelleen pyrkien siihen, että edustustojen työntekijät yhdistävät mahdollisuuksien mukaan Brysselissä saamansa ammatillisen koulutuksen muuhun lomaansa; pyytää, että komissio mukauttaisi henkilöstösääntöjen liitettä X (kolmannet maat) tarkistettaessa edustustojen lomapäivien ja paikallisten pyhäpäivien lukumäärän käytäntöön, jota jäsenvaltioiden ulkomaanedustustot soveltavat asianomaisessa maassa;

                  29.

                  ilmaisee huolensa unionin edustustojen hallinnollisista puutteista Afganistanissa, Djiboutissa, Guyanassa, Salomonsaarilla ja Sambiassa; pyytää laatimaan raportin kyseisten puutteiden tämänhetkisestä tilanteesta, turvallisuuspalveluja koskevat sopimukset mukaan luettuina; odottaa raporttia myös sisäisen valvonnan standardien tilanteesta unionin edustustoissa Liberiassa ja Irakissa; pyytää saada tietoa unionin Egyptin ja Malawin edustustojen tämänhetkisestä vaatimustenmukaisuusasteesta sekä ajantasaiset tiedot unionin Länsirannan, Haitin, Saudi-Arabian, Pakistanin, Sri Lankan, Libyan ja Libanonin edustustojen turvallisuuspalveluja koskevasta sopimuksesta;

                  30.

                  vaatii selvittämään, miksi turvallisuusalan yritys, jolla on sopimus unionin Afganistanin edustuston kanssa ja jonka toimintaa OLAF tutkii, on saanut äskettäin uuden, noin 50 miljoonan euron arvoisen sopimuksen saman edustuston kanssa;

                  31.

                  panee tyytyväisenä merkille, että komission kehitys- ja yhteistyöpääosaston (EuropeAid) ja kansallisten ulkoministeriöiden väliset synergiat toimivat hyvin, ja pyytää EUH:ta pitämään parlamentti ajan tasalla; panee merkille, että konsulipalveluiden osalta työtä on vielä jäljellä; pyytää kutsumaan parlamentin ulkoasiainvaliokunnan osallistumaan tähän työhön;

                  32.

                  kehottaa EUH:ta välittämään henkilöresurssien arviointia koskevan kertomuksensa parlamentille;

                  33.

                  kehottaa EUH:ta käyttämään mittakaavaetuja maksimaalisesti hyväkseen luomalla uusia synergiavaikutuksia päätoimipaikkansa ja edustustojen välille sekä yhteistyössä jäsenvaltioiden ja kansallisten ulkoasiainhallintojen kanssa todellisessa unionin ulkopolitiikan ja ulkoisen edustuksen hengessä; korostaa, että kolmansiin maihin on pyrittävä sijoittamaan mahdollisimman paljon yhteispalveluja, jotta edistetään tietojen vaihtoa ja säästöjä;

                  34.

                  panee merkille pian voimaan tulevan Euroopan unionin ja Keski-Amerikan maiden assosiaatiosopimuksen ja painottaa, että unioni tarvitsee edustuston Panamaan, joka on tärkeä kumppani ja alueen ainoa maa, jossa edustustoa ei vielä ole; kehottaa EUH:ta tässä suhteessa mahdollisimman nopeisiin toimiin;

                  35.

                  vaatii selitystä sille, miksi unionin Libyan suurlähettiläs kutsuttiin takaisin;

                  36.

                  pyytää EUH:ta toimittamaan kattavat tiedot neuvoston ja komission kanssa tehdyistä palvelutasosopimuksista;

                  37.

                  pitää myönteisenä, että tarkistetun varainhoitoasetuksen mukaisesti EUH:n on toimitettava kiinteistöpolitiikkaansa käsittelevä työasiakirja parlamentille joka vuosi 1. kesäkuuta mennessä; korostaa, että tarkistetun varainhoitoasetuksen mukaisesti EUH voi ottaa lainoja toimisto- ja asuintilojen hankkimista varten; kehottaa EUH:ta pitämään toimintansa kustannustehokkaana sekä valitsemaan asianmukaisia rahoitusratkaisuja komission talouden ja rahoituksen pääosastoa kuultuaan;

                  38.

                  on huolestunut EUH:n toimisto- ja asuintilojen vuokrakustannusten kohoamisesta (esimerkiksi unionin Venäjän edustuston Moskovan toimistojen vuokra nousi yli 50 prosenttia vuodesta 2010 vuoteen 2011); kehottaa EUH:ta pitämään toimintansa kustannustehokkaana sekä toimittamaan kaikki tarvittavat tiedot vastuuvapauden myöntävälle viranomaiselle;

                  39.

                  katsoo, että tuleva EUH:ta koskeva uudelleenarviointi tarjoaa tilaisuuden arvioida yksityiskohtaisesti, miten saatavilla olevat resurssit soveltuvat EUH:lle annettujen tehtävien hoitamiseen ja mitä muutoksia on tarpeen toteuttaa, jotta varmistetaan, että EUH:n toiminta on mahdollisimman tehokasta; katsoo, että arvioitaessa EUH:n käytössä olevia kiinteistöjä analyysiin olisi sisällytettävä vertailu saman toimipaikan muihin diplomaattiedustustoihin sen sijaan, että vertailukohteena käytetään aivan erilaisissa maissa sijaitsevia EUH:n rakennuksia; katsoo, että arvioitaessa kiinteistöjen hintoja sopimuksia olisi tarkasteltava aktiivisesti suhteessa siihen, mitä etua ne tuottavat unionille, ja että tarvittaessa niitä olisi muutettava; katsoo, että kyseisessä arvioinnissa olisi selvennettävä, käytetäänkö rakennusta muuhun kuin asumistarkoitukseen, ja määritettävä, mitä rakennuksen osaa käytetään, mihin sitä käytettään ja miten kauan; katsoo myös, että asuinolojen osalta eroja ei saisi esiintyä, vaan asuntojen olisi oltava samanlaisia ja väärinkäytökset on estettävä, jotta elämänlaatu on asumisen osalta sama eri alueilla riippuen kiinteistöjen saatavuudesta ja hinnoista; kehottaa esittämään unionin rakennusten ja henkilöstön turvallisuutta koskevan monivuotisen suunnitelman kaikkien kolmansissa maissa sijaitsevien unionin edustustojen osalta;

                  40.

                  kehottaa EUH:ta määrittelemään ja tutkimaan poliittisia ja sopimussuhteisia velvoitteitaan noudattaen kaikki pitkän aikavälin säästömahdollisuudet, jotta sen vuotuisen talousarvion – joka aivan oikeutetusti kasvaa enemmän kuin muiden toimielinten talousarviot – vaihtelulla olisi kerrannaisvaikutusta;

                  41.

                  kiinnittää huomiota tarpeeseen varmistaa edustustojen paikallisten toimihenkilöiden kattavat turvallisuusselvitykset;

                  42.

                  tukee voimakkaasti EUH:n ”älykkäiden säästöjen” aloitetta; pyytää EUH:ta toimittamaan parlamentille täytäntöönpanokertomuksen, jossa esitellään taloudelliset tulokset ja kerrotaan, miten säästetyt varat on käytetty; kehottaa myös komissiota ottamaan aloitteen käyttöön;

                  43.

                  panee merkille unionin edustustojen työntekijöiden eri syistä EUH:n päätoimipaikkaan tekemien matkojen suuren määrän; pitää valitettavana, että kyseisten virkamatkojen tarpeellisuutta ei voida antaa riippumattoman tarkastuselimen arvioitavaksi; pyytää korkeaa edustajaa harkitsemaan tätä ehdotusta ja tiedottamaan asiasta parlamentin talousarvion valvontavaliokunnalle; kehottaa laatimaan unionin edustustojen työntekijöiden matkojen suuresta määrästä selvityksen, jossa arvioidaan videokonferenssien toteutettavuutta, jotta matkakustannuksia ja matkoihin käytettyä aikaa voitaisiin vähentää;

                  44.

                  on tyytyväinen säästöihin, jotka on jo saatu aikaan innovatiivisten ratkaisujen avulla esimerkiksi käyttämällä työhönottohaastatteluissa videokonferensseja; pyytää EUH:ta tekemään mahdollisimman monia vastaavia ehdotuksia myös henkilöstön koulutuksen alalla;

                  45.

                  kehottaa voimakkaasti EUH:ta ottamaan edustustojensa ja päätoimipaikkansa välisissä matkoissa käyttöön samanlaisia käytäntöjä, joita jäsenvaltiot soveltavat vastaavissa oloissa; vaatii EUH:ta noudattamaan jäsenvaltioiden soveltamia lentomatkakäytäntöjä;

                  46.

                  pitää myönteisenä työryhmän perustamista selvittämään keinoja päätoimipaikassa sovellettujen työmenetelmien tehostamiseksi, ja iloitsee siitä, että työryhmän päätelmiä on jo pantu täytäntöön; pyytää saada tietoja kyseisistä päätelmistä sekä niiden avulla lisääntyneestä tehokkuudesta;

                  47.

                  katsoo, että tiettyjä indikaattoreita, jotka analysoitiin sisäisen valvonnan standardien itsearvioinnin yhteydessä, olisi tarkistettava tai päivitettävä;

                  48.

                  katsoo, että eräät vuotuiseen toimintakertomukseen sisältyvät tilastot, erityisesti ne, jotka liittyvät edustustoihin, eivät ole riittävän tarkkoja; kehottaa EUH:ta tehostamaan toimintaansa laatimalla keskeisiä tulosindikaattoreita, joilla huolehditaan edustustojen suoritusten arviointien jatkuvuudesta; kehottaa korkeaa edustajaa pitämään talousarvion valvontavaliokunnan ajan tasalla tältä osin;

                  49.

                  pitää myönteisenä, että EUH sitoutui tiiviiseen yhteistyöhön Euroopan petostentorjuntaviraston (OLAF) kanssa ja että EUH on viimeistelemässä OLAF:in kanssa tehtävää yhteisymmärryspöytäkirjaa, jolla elinten välinen yhteistyö nostetaan entistä korkeammalle tasolle;

                  50.

                  katsoo, että talous- ja yleishallinnon laatua on parannettava unionin edustustoissa sekä eräissä päätoimipaikan osastoissa, joita ei eritelty vuotuisessa toimintakertomuksessa; odottaa, että ensi vuoden kertomuksessa kyseiset osastot yksilöidään ja asiassa saavutettu edistyminen esitellään;

                  51.

                  kehottaa EUH:ta toimittamaan yksityiskohtaiset tiedot siitä, miten sen sisäinen valvonta- ja seurantajärjestelmä toimii varojen ja kustannusten hallinnan osalta; pyytää EUH:ta myös selittämään toimintalinjojaan, jotka koskevat parlamentin oikeutta tutustua sen sisäisiin tarkastuskertomuksiin;

                  52.

                  toteaa, että lukuisat EUH:n edustustot toimivat ympäristössä, jossa korruption ja petosten riski on huomattava; pitää unionin taloudellisten etujen suojelemisen kannalta keskeisen tärkeänä, että EUH:n henkilöstölle annetaan asianmukaista ja tietoisuutta lisäävää koulutusta, jotta se voi havaita väärinkäytökset; pitää kattavan ilmiantajapolitiikan soveltamista olennaisen tärkeänä unionin taloudellisten etujen suojelemiseksi;

                  53.

                  katsoo, että kolmansien maiden hallituksille myönnettävää talousarviotukea koskevia järjestelmiä ei ole tarkastettu asianmukaisesti, ja kehottaa valvomaan rahoitustoimintoja paremmin varhaisemmassa vaiheessa; katsoo, että talousarviotuen myöntämisen tärkeimpänä ehtona on oltava, että tuensaajamaassa on riippumaton kansallinen tarkastuselin;

                  54.

                  muistuttaa, että EUH:n velvollisuutena on tuottaa konkreettisia tuloksia, ja korostaa tulosten ja kokonaismäärärahojen keskinäistä suhdetta.

         (1)  EUVL L 68, 15.3.2011.

         (2)  EUVL C 348, 14.11.2012, s. 1.

         (3)  EUVL C 344, 12.11.2012, s. 1.

         (4)  EUVL C 348, 14.11.2012, s. 130.

         (5)  EYVL L 248, 16.9.2002, s. 1.

         (6)  EUVL L 298, 26.10.2012, s. 1.

         (7)  EUVL L 201, 3.8.2010, s. 30.

         (8)  Ks. myös tilintarkastustuomioistuimen erityskertomukseen N:o 18/2012 Euroopan unionin tuesta oikeusvaltioperiaatteen edistämiseen Kosovossa sisältyvät suositukset.


title: 2014/343/EU: Neuvoston päätös, annettu 24 päivänä maaliskuuta 2014 , Kroatian tasavallan osallistumista Euroopan talousalueeseen koskevan sopimuksen ja kolmen siihen liittyvän sopimuksen allekirjoittamisesta Euroopan unionin puolesta ja niiden väliaikaisesta soveltamisesta

text:
               11.6.2014

               FI

               Euroopan unionin virallinen lehti

               L 170/3

         NEUVOSTON PÄÄTÖS,
   annettu 24 päivänä maaliskuuta 2014,
   Kroatian tasavallan osallistumista Euroopan talousalueeseen koskevan sopimuksen ja kolmen siihen liittyvän sopimuksen allekirjoittamisesta Euroopan unionin puolesta ja niiden väliaikaisesta soveltamisesta

      (2014/343/EU)

   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä 218 artiklan 5 kohdan ja 218 artiklan 8 kohdan toisen alakohdan kanssa,
   ottaa huomioon Kroatian tasavallan liittymisasiakirjan ja erityisesti sen 6 artiklan 2 ja 5 kohdan,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Sopimus Euroopan talousalueesta (1), jäljempänä ’ETA-sopimus’, allekirjoitettiin Portossa 2 päivänä toukokuuta 1992.

               (2)

               Kroatian tasavallasta tuli Euroopan unionin jäsenvaltio 1 päivänä heinäkuuta 2013.

               (3)

               Kroatian tasavalta on sen liityttyä Euroopan unioniin pyytänyt tulla tuon ETA-sopimuksen sopimuspuoleksi sen 128 artiklan mukaisesti.

               (4)

               Komissio on tätä varten neuvotellut unionin ja sen jäsenvaltioiden puolesta Islannin, Liechtensteinin ruhtinaskunnan ja Norjan kuningaskunnan kanssa sopimuksen Kroatian tasavallan osallistumisesta Euroopan talousalueeseen, jäljempänä ’sopimus’, ja kolme siihen liittyvää lisäpöytäkirjaa, nimittäin a) vuosia 2009–2014 koskevasta Norjan rahoitusjärjestelmästä tehtyyn Norjan kuningaskunnan ja Euroopan unionin väliseen sopimukseen tehdyn lisäpöytäkirjan, b) Euroopan talousyhteisön ja Islannin väliseen sopimukseen Kroatian tasavallan Euroopan unioniin liittymisen johdosta tehdyn lisäpöytäkirjan ja c) Euroopan talousyhteisön ja Norjan kuningaskunnan väliseen sopimukseen Kroatian tasavallan Euroopan unioniin liittymisen johdosta tehdyn lisäpöytäkirjan, jäljempänä ’liittyvät pöytäkirjat’.

               (5)

               Sopimus ja siihen liittyvät pöytäkirjat olisi allekirjoitettava ja niitä olisi sovellettava väliaikaisesti siihen asti kun niiden tekemisen edellyttämät menettelyt on saatu päätökseen,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Kroatian tasavallan osallistumista Euroopan talousalueeseen koskevan sopimuksen ja siihen liittyvien pöytäkirjojen allekirjoittaminen unionin puolesta sillä varauksella, että niiden tekeminen saatetaan päätökseen.
   Sopimuksen ja siihen liittyvien pöytäkirjojen tekstit sekä niiden väliaikaista soveltamista koskevat kirjeenvaihtona tehdyt sopimukset on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus ja siihen liittyvät pöytäkirjat sekä niiden väliaikaista soveltamista koskevat kirjeenvaihtona tehdyt sopimukset unionin puolesta.
   3 artikla
   Sopimusta ja vuosia 2009–2014 koskevasta Norjan rahoitusjärjestelmästä tehtyyn Norjan kuningaskunnan ja Euroopan unionin väliseen sopimukseen Kroatian Euroopan talousalueeseen liittymisen johdosta tehtyä lisäpöytäkirjaa sovelletaan väliaikaisesti sitä päivää seuraavasta päivästä, jona viimeisin kirjeenvaihdoista on saatu päätökseen, siihen asti kun mainitun sopimuksen ja pöytäkirjan tekemisen edellyttämät menettelyt on saatu päätökseen.
   Euroopan talousyhteisön ja Islannin väliseen sopimukseen Kroatian tasavallan Euroopan unioniin liittymisen johdosta tehtyä lisäpöytäkirjaa sekä Euroopan talousyhteisön ja Norjan kuningaskunnan väliseen sopimukseen Kroatian tasavallan Euroopan unioniin liittymisen johdosta tehtyä lisäpöytäkirjaa sovelletaan kummankin pöytäkirjan 4 artiklan mukaisesti väliaikaisesti sitä päivää seuraavan kolmannen kuukauden ensimmäisestä päivästä, jona viimeinen väliaikaista soveltamista koskeva ilmoitus on talletettu.
   4 artikla
   Tämä päätös tulee voimaan päivänä, jona se hyväksytään.

      Tehty Brysselissä 24 päivänä maaliskuuta 2014.

            Neuvoston puolesta

            Puheenjohtaja

         A. TSAFTARIS

      (1)  EYVL L 1, 3.1.1994, s. 3.


title: 2005/31/EY: Neuvoston päätös, tehty 24 päivänä syyskuuta 2004, alueiden komitean alankomaalaisen varsinaisen jäsenen ja alankomaalaisen varajäsenen nimeämisestä

text:
               20.1.2005

               FI

               Euroopan unionin virallinen lehti

               L 16/57

         NEUVOSTON PÄÄTÖS,
   tehty 24 päivänä syyskuuta 2004,
   alueiden komitean alankomaalaisen varsinaisen jäsenen ja alankomaalaisen varajäsenen nimeämisestä
   (2005/31/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Alankomaiden hallituksen ehdotuksen,
   sekä katsoo seuraavaa:

               (1)

               Neuvosto teki 22 päivänä tammikuuta 2002 päätöksen 2002/60/EY alueiden komitean jäsenten ja varajäsenten nimeämisestä (1).

               (2)

               Alueiden komiteassa on vapautunut varsinaisen jäsenen paikka Wim VAN GELDERin erottua ja varajäsenen paikka Onno HOESin erottua, mikä on annettu neuvostolle tiedoksi 6 päivänä syyskuuta 2004,

         ON PÄÄTTÄNYT SEURAAVAA:
   Ainoa artikla
   Nimetään alueiden komiteaan

               a)

               varsinaiseksi jäseneksi:
               Onno HOES
               Gedeputeerde van de provincie Noord-Brabant
               Wim VAN GELDERin tilalle

               b)

               varajäseneksi:
               Wim VAN GELDER
               Commissaris van de Koningin in de provincie Zeeland
               Onno HOESin tilalle

         jäljellä olevaksi toimikaudeksi eli 25 päivään tammikuuta 2006.

      Tehty Brysselissä 24 päivänä syyskuuta 2004.

            Neuvoston puolesta

            Puheenjohtaja

         L. J. BRINKHORST

      (1)  EYVL L 24, 26.1.2002, s. 38.


Avis juridique important

|

32002D0105

2002/105/EY,EHTY,Euratom: Neuvoston päätös, tehty 28 päivänä tammikuuta 2002, neuvoston puheenjohtajuuden hoitamisen järjestyksestä

Virallinen lehti nro L 039 , 09/02/2002 s. 0017 - 0017

Neuvoston päätös,tehty 28 päivänä tammikuuta 2002,neuvoston puheenjohtajuuden hoitamisen järjestyksestä(2002/105/EY, EHTY, Euratom)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 203 artiklan toisen kohdan,ottaa huomioon Euroopan hiili- ja teräsyhteisön perustamissopimuksen ja erityisesti sen 27 artiklan toisen kohdan,ottaa huomioon Euroopan atomienergiayhteisön perustamissopimuksen ja erityisesti sen 116 artiklan,ottaa huomioon neuvoston puheenjohtajuuden määräytymisjärjestyksestä 1 päivänä tammikuuta 1995 tehdyn neuvoston päätöksen(1) ja erityisesti sen 1 artiklan 2 kohdan,ottaa huomioon Saksan ja Suomen 18 päivänä tammikuuta 2002 tekemän ehdotuksen,sekä katsoo seuraavaa:Tämän päätöksen tekemisellä ei rajoiteta neuvoston mahdollisesti lisäksi tekemiä puheenjohtajuuden hoitamista koskevan järjestyksen muutoksia erityisesti uusien jäsenvaltioiden liittyessä Euroopan unioniin,ON PÄÄTTÄNYT SEURAAVAA:1 artiklaVaihdetaan keskenään neuvoston puheenjohtajakaudet Saksan (vuoden 2006 jälkipuolisko) ja Suomen (vuoden 2007 alkupuolisko) osalta.2 artiklaTämä päätös julkaistaan Euroopan yhteisöjen virallisessa lehdessä.Tehty Brysselissä 28 päivänä tammikuuta 2002.Neuvoston puolestaPuheenjohtajaJ. Piqué i Camps(1) EYVL L 1, 1.1.1995, s. 220.


title: Neuvoston päätös 2012/665/YUTP, annettu 26 päivänä lokakuuta 2012 , Guinean tasavaltaan kohdistuvista rajoittavista toimenpiteistä annetun päätöksen 2010/638/YUTP muuttamisesta

text:
               27.10.2012

               FI

               Euroopan unionin virallinen lehti

               L 299/45

         NEUVOSTON PÄÄTÖS 2012/665/YUTP,
   annettu 26 päivänä lokakuuta 2012,
   Guinean tasavaltaan kohdistuvista rajoittavista toimenpiteistä annetun päätöksen 2010/638/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto kohdisti 25 päivänä lokakuuta 2010 päätöksellä 2010/638/YUTP (1) Guinean tasavaltaan kohdistuvia rajoittavia toimenpiteitä.

               (2)

               Päätöksen 2010/638/YUTP uudelleentarkastelun perusteella rajoittavia toimenpiteitä olisi jatkettava 27 päivään lokakuuta 2013.

               (3)

               On tarpeen muuttaa päätöksessä 2010/638/YUTP säädettyjä aseiden vientikieltoon liittyviä toimenpiteitä.

               (4)

               Päätös 2010/638/YUTP olisi näin ollen muutettava,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2010/638/YUTP seuraavasti:

               1)

               Muutetaan 2 artiklan 1 kohta seuraavasti:

                           a)

                           lisätään alakohta seuraavasti:

                                       ”g)

                                       kaivostoiminnassa ja infrastruktuuri-investoinneissa yksinomaan siviilikäyttöön tarkoitettujen räjähteiden ja niihin liittyvien tarvikkeiden myyntiin, toimittamiseen, siirtoon tai vientiin sekä niihin liittyvän teknisen avun, välityspalvelujen tai muiden palvelujen sekä rahoituksen tai rahoitustuen antamiseen edellyttäen, että riippumaton elin valvoo ja todentaa räjähteiden ja niihin liittyvien tarvikkeiden varastointia sekä niiden ja niihin liittyvien palvelujen käyttöä sekä että niihin liittyvien palvelujen tarjoajat on tunnistettu;”

                           b)

                           lisätään alakohta seuraavasti:
                           ”Tapauksissa, jotka kuuluvat g alakohdan soveltamisalaan, jäsenvaltion on ilmoitettava toisille jäsenvaltioille kaksi viikkoa edeltäkäsin aikomuksestaan hyväksyntä antaa tuon alakohdan nojalla.”

               2)

               Korvataan 8 artiklan 2 kohta seuraavasti:
               ”2.   Tätä päätöstä sovelletaan 27 päivään lokakuuta 2013. Se on jatkuvan tarkastelun alainen. Sen voimassaoloa voidaan jatkaa tai sitä voidaan muuttaa tarvittaessa, jos neuvosto katsoo, ettei sen tavoitteita ole saavutettu.”

         2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Brysselissä 26 päivänä lokakuuta 2012.

            Neuvoston puolesta

            Puheenjohtaja

         A. D. MAVROYIANNIS

      (1)  EUVL L 280, 26.10.2010, s. 10.